text:
Ubuhamya bwa Emerita bukubiyemo inyigisho nyinshi zifasha urubyiruko rwitegura kurushinga ndetse n’abantu bose muri rusage. Mu irambagizwa rye yahuye n’intambara kuko yarambagijwe n’umusaza w’umuzunguzayi wacuruzaga amashaza n’amatunda. Ku bwe, Emerita ntiyemeraga ko babana ariko kubera umugambi w’Imana barashyingiwe ndetse babyarana abana beza b’umugisha.
Nizeyimana n’umutware we Garasiyane bamenyaniye mu cyumba cy’amasengesho Kicukiro Shell, uyu mugabo avuka i Mushishiro mu Karere ka Muhanga ariko yakirijwe ku Mugina byumvikane ko bakomoka hamwe na Emerita.
Emerita arabisobanura ati: “Yaje ari umukristo ahansanga dukorana umurimo nka mwene Data, ka kazi kanjye k’ubushoferi sinakaretse mwibuke kokigeze guhagarara ntwite ngiye kwitegura kubyara kuko fiyanse wanjye twakundanaga mbere niwe wanteye inda n’ubwo bitakunze ko tubana kubera Genocide ariko narabyaye umwana ndamurera.
Nakomezaga kudeposa nkakabona, mu kazi k’ubushoferi nahuraga n’urugamba kuko najyaga gutwara abantu bamwe ngasanga bafite imbaraga z’imyuka mibi nabageramo mfite umwuka wera ntidukorane, byagiye bimbera imbogamizi ugasanga umuntu azanye impamvu zituma tudakomeza gukorana nuko nkigendera kuko muri njyewe nakijijwe nshaka ijuru numvaga ikintu cyose cyambangamira kikarimbuza nahita nkiyambura vuba kandi n’ubu niko meze.
Uko nashakaga akazi niko najyaga no gusenga kuko nari nzi ahari ububyutse za Rubonobono, Bibare Ruturusu n’ahandi. Garasiyane twarajyanaga mu byumba by’amasengesho, umunsi umwe twagiye Rubonobono baramuhanurira ngo kuki wanze kuba umugabo kandi warahoze uriwe? Kandi koko yari yarapfakaye, uwo munsi Grasiyane Imana yaramubwiye iti: “ Nutabyemera ndamuha abandi” sinari nzi ko ari njye nawe aranyihorera kuko yarantinyaga akurikije umuryango ukomeye mvukamo n’akazi ko kuzunguza amashaza,amatunda n’ibitunguru yakoraga.
Tukiva Rubonobono haje amabaruwa aturutse iwacu nuko bayaha Garasiyane ngo azayampe nawe akiyafata ahita ashyiramo ibaruwa ye yanditseho ngo: “Kuri mwenedata nizeyimana Emerita ndashaka yuko unsubiza yego cyangwa oya, ndashaka kubana nawe” nkibona iyo baruwa navuze ko abazimu bamuteye kugirango anyubahuke, kuko nari nifitiye fiyanse w’umushoferi wasengeraga Nyarugenge.
Bwrakeye njya gusenga mu babyeyi SAGEMU nkihagera mbabwira mbabaye ibyambayeho ko umusaza w’umudayimoni yanterese ngo tubane, barampuguye barangije bategura amasengesho y’iminsi 3 baransengera ku wa Kane nibwo igisubizo cyaje gihetswe n’umusaza w’i Cyangugu yari aje azanye ubutumwa bwa Korale Rewoboti nuko ageze mu nzira Imana imubwira ko agomba kuza Sagemu.
Bakimwakira yatanze ubuhamya ko Imana iherutse kumukorera ubukwe afite imyaka 69 agashakana n’umukobwa w’imyaka 21, nahise numva ari nk’inyundo ikubise mu mutwe wanjye ndibaza ngo burya bya bindi napfaga na Yesu ajya abikora? Kuko nari naranze umugabo bitewe n’uko andusha imyaka 20 kandi afite ibihanga. Uwo mugabo yavuze ko azanye ubutumwa bw’abakobwa barimo kubenga, numva ndikanze ariko umutima urambwira ngo tuza nturi umukobwa warabyaye, twari 2 umwe arahaguruka numva umusaza aravuze ngo undi yanze guhaguruka avuga ko ari umubyeyi, nyamara kuva wihannye Imana yakubaze nk’umukobwa wayo, ati uramwangira ko ari umusaza kandi yakutse amenyo ariko ibyo byose Imana ntibireba.
Yakomeje agira ati iyo permi yawe urimo kurebaho nta gaciro ifite utari mu mugambi w’Imana nuko numva asigaje kuvuga amazina yanjye, nahise mpaguruka njya gupfukama baransengera ariko nibaza ngo Yesu ibi bintu unkoreye ni ibiki? Natekerezaga umusore dufitanye gahunda nkumva uwo musaza ntamushaka. Naratashye ngera mu rugo nabihiwe ndakariye Imana yampaye uwo musaza ku buryo mu rugo babonaga ko mfite ikibazo ariko bikabayobera.
Kuko nari nasengewe bwacyeye njya kumubwira ko namwemeye nagiye mu gitondo nsanga avuye muri nibature agiye kurangura, ndamusuhuza ndamubwira ngo: “Bya bindi narabyemeye” urukundo rwari rutaranzamo ariko numvaga ari ngombwa kubimubwira.
Nyuma yo kumubwira ko abyemeye ariko agifite ingingimira, Emerita yaratashye ageze mu rugo ahura n’urugamba rutoroshye ati: “Nabaye nkirambika urubavu hasi amahwa aranjomba, mpindukiye biba uko niko gufata umwanzuro wo kujya ku mukeka ngo nsenge mbaze Imana icyo nzira, nkihagera ntangiye gusenga igishyitsi gitigisa inzu yose ariko nkabona abaryamye nta kibazo bafite nasenze isengesho ngo Imana imbabarire ntinyice, nahise nsinzira nta kibazo”.
Ku munsi wa 2 nararyamye mbona umuzingo w’igitabo wanditseho mu gifaransa no mu kinyarwanda deux jours (iminsi 2) ijwi rirambwira ngo senga amasengesho y’iminsi 2. Narayasenze ndayarangiza, tugiye kwiyakira n’abavandimwe nibwo nahawe andi maso kuko narebaga urushishi nkarubonamo inzovu, nkibona ibyo, nashyize urushyi ku munwa nti Yesu uko utureba uri mu ijuru niko nanjye ndeba uru rushishi rumeze nk’inzu? nuko mpita numva urukundo rwanjye na Yesu ruragarutse. Nongeye kwerekwa igiti cya pinusi gihuhwa n’umuyaga ariko ntikivunike, ndabwirwa ngo urugendo utangiye uzahura n’imiraba ariko ntuzagwa, kugeza n’uyu munsi biracyamfasha.
Ntibyarangiriye aho nyuma y’icyo giti haje ururabo rwiza rwikaraga rwitereka imbere yanjye ntangira guseka nti mu Ijuru mutegura gutya, mbere nkimara kwanga uriya mugabo numvaga umutima wabaye umukara, ariko kuva ubwo umucyo waje mu mutima wanjye. Nyuma y’ururabo hahise haza pasiporo y’umugabo iza yikaraga nayo yitereka imbere yanjye mbona ibihanga bye aransekeye, mbere yari afite ibihanga by’amenyo 2 ariko mu ifoto nta ryinyo na rimwe ryarimo, numva ijwi rimbwira ngo uko niko uzamukunda kugeza nta ryinyo na rimwe asigaranye kandi koko niko byagenze. Nahise nshyira urushyi ku munwa nti mbega ibihanga byiza bya Garasiyane!
Nasohotse mu cyumba tugiye kwiyakira barambwira ngo nsenge, ndibwira nti ninsenga ndi buvuge ngo mbega ibihanga byiza bya Garasiyane! Mpitamo kubyanga umwe muri bo arasenga nuko nteruye itasi ngo nywe, mbona ya foto yibaditse mu gikoma ndikanga abandi bati ihangane igikoma kirakokeje, nahise ndeka igikoma kuko numvaga kumunywa bitarimo. Nafashe isahane ngiye gukozamo ikiyiko mbona ifoto ya Garasiyane mu biryo hagati nuko ndya ibyo ku ruhande mpita mpaguruka njya koga, ngeze muri dushe ngiye kuyora amazi mu ibase nsangamo ya foto nsohoka ntoze njya mu buriri ariko mpageze kubumba umunwa birananira nkumva nakomeza mvuga ibihanga byiza bya Garasiyane numvaga narwaye indege.
Bwakeye mfata urugendo rwo kujya kureba Garasiyane ariko abo duhuye nkagenda mbahutaza mvuga ibihanga byiza bya Garasiyane. Bahitaga bumva ko nasaze ariko ijwi rirambwira ngo umubaze ko wa mwana wabyaye azamwemera, namusanze iruhande rwa feux rouge arambaza ngo uje wirukanka uje gukora iki? Ndamubwira ngo nje kukubaza niba wa mwana nabyaye uzamwera, aransubiza ati: “Nutamuzana ntuzigere uza” yahise ashyira ibicuruzwa bye hasi anyambika isaha yari yanguriye maze ndishima cyane ntaha mfite urukundo ariko rutakiri ibisazi.
Twakomeje fiancaille tuza gusezerana mu mwaka wa 2000 twubaka urugo rwo mu bushake bw’imana kuko yahuje umushoferi n’umuzunguzayi, tumaze kubana twabyaranye abana 11 ariko ubu hariho abana 9 ndetse n’umutware wanjye yaratshye kubera umugambi w’Imana ariko ndakomeye mu gakiza”.
Mugusoza iki gice, Emerita aragira inama urubyiruko kumvira umugambi w’Imana batitaye kureba ku butunzi, uburanga n’ibindi kandi ashishikariza abantu kuyoborwa n’ubushake bw’Imana no kumvira ijwi ryayo. Mu gice gikurikira tuzareba uburyo umutware wa Nizeyimana Emerita yitabye Imana agataha nk’abakiranutsi ndetse n’isomo bitanga ku bashakanye.
[email protected]


c: text/html

text:
Umugoroba umwe bari ku meza, umugabo yasabye akana ke gusengera amafunguro, maze akana n’ubwitonzi bwinshi karamubwira, kati « Ariko, papa, ntabwo nzi gusenga ! »Bitewe n’uko bari abakristu cyane, mama aringinga, ati « Ngaho sengera gusa abavandimwe, inshuti, abaturanyi, abakene n’abandi. »
Akana karumvira, gatangira isengesho : « Nyagasani, ndagushimira ku bw’abashyitsi bazanye n’abana babo hano bakarya inyama, umuceri n’amata bakabimara. Mana, bahe umugisha kugira ngo batazagaruka,dore tugiye kurarira ibijumba bitagira imboga.
Babarira wa muhungu duturanye waje hano ejo, akambura mushiki wanjye imyenda yose,akamujyana ku buriri bwe, bakarwana inkundura. Mana, muri iyi week-end, uzoherereze imyenda ba bagore b’abakene bose nabonye kuri telefoni ya papa bambaye ubusa kugira ngo ku cyumweru bazajye kugusingiza bacyeye.
Nyagasani, ha inzu ba bagabo batazifite , kugira ngo bajye bareka gukoresha icyumba cya mama igihe papa yagiye ku kazi. Mbigusabye mbikuye ku mutima, Mana yumva kandi ikunda abayo. Amina. »
Ni byiza gutoza abato isengesho kuko rituma bakurana umutima utaryarya :
https://www.youtube.com/watch?v=EflHYgkL6uM
By Ayirwanda Claudien,Gikondo

robotstxt: allowed

filter: keep


text:
Ikibazo
Kuki kubyarwa n'isugi ari ingenzi cyane?
Igisubizo
Ingingo yo kubyarwa n'isugi ni iy'ingenzi cyane (Yesaya 7:14; Matayo 1:23; Luka 1:27, 34). Reka tubanze turebe uburyo ibyanditswe bibisobanura. Mu gusubiza ikibazo cya Mariya, 'Ibyo bizabaho bite ko ntararyamana n'umugabo?' (Luka 1:34), Malayika Gaburiyeli yagize ati 'Umwuka Wera azakuzaho, n'imbaraga z'Isumbabyose zizagukingiriza' (Luka 1:35). Malayika abwira Yozefu kudatinya kurongora umugeni we Mariya 'kuko imbuto imurimo ari iy'Umwuka Wera.' (Matayo 1:20). Matayo atubwira ko iyo sugi 'ifite inda y'Umwuka Wera' (Matayo 1:18). Abagalatiya 4:4 naho hashimangira iyo ngingo yo kubyarwa n'isugi: 'Imana yohereza Umwana wayo wabyawe n'umugore.'
Ibyo byanditswe bishimangira ko kuvuka kwa Yesu ari imbuto y'Umwuka Wera mu nda ya Mariya. Utagaragara (Mwuka Wera) yakoreye mu nda ya Mariya igaragara. Birumvikana ko Mariya atashoboraga kwitera inda, nuko rero muri ubwo buryo yari 'urwabya'. Imana niyo yonyine yashoboraga gukora igitangaza cyo kwambara umubiri w'umuntu.
Nanone, guhakana ko Yesu atari mu nda ya Mariya bisa muri make no kwemeza ko Yesu atari afite umubiri w'umuntu. Ijambo ry'Imana ryerura ko Yesu yari umuntu wuzuye, ufite umubiri ufatika nk'uwa buri wese. Uyu mubiri yawukuye kuri Mariya. Ariko nanone, ntitwibagirwe yuko Yesu yari Imana yuzuye, afite kamere Ihoraho kandi idacumura (Yohana 1:14, 1 Timoteyo 3:16, Abaheburayo 2:14-17).
Yesu ntiyasamwe mu cyaha; ni ukuvuga ko atari afite kamere y'icyaha (Abaheburayo 7:26). Bigaragara yuko kamere y'icyaha ihererekanywa ku bantu bose bayikomora ku babyeyi (Abaroma 5:12, 17, 19). Kubyarwa kw'isugi byakuyeho iryo hererekanya rya kamere y'icyaha, bituma Imana Ihoraho ibasha kuba umuntu muziranenge.
English
Kuki kubyarwa n'isugi ari ingenzi cyane?


text:
Justice HITIYAREMYE Alphonse
Justice HITIYAREMYE Alphonse
Hitiyaremye Alphonse yavutse ku wa 16 Gicurasi 1967. Mu mwaka wa 1995 yabonye impamyabumenyi mbanzirizakirenga (Masters’ Degree) mu mategeko mpuzamahanga yakuye muri Kaminuza ya Leta ya Kiev muri Ukraine.
Yakoze imirimo inyuranye irimo kuba ushinzwe imanza za Leta, Umunyamabanga Wihariye wa Minisitiri n’Umuyobozi ushinzwe Ishami ry’Uburenganzira bwa Muntu muri Minisiteri y’Ubutabera. Yabaye kandi Umushinjacyaha wa Repubulika, Umugenzuzi Mukuru w’Ubushinjacyaha n’Umushinjacyaha Mukuru Wungirije. Kuva mu Kwakira 2013 ni umucamanza mu Rukiko rw’Ikirenga.


text:
Bernardin Ndashimye : Umumotsi wihinduye umucurabwenge w’ingoma y’igitugu !
[Soma iyi nkuru ikurikira witonze kuko itanga ishusho nyakuri y’ » imitekerereze (mentalité) y’umuhutu wifitiye ubugaragu mu maraso « ! Burya koko amaco y’inda ashora imizi mu bwonko ! Ubutaha tuzasesengura iyi nyandiko tubyerekane neza kurushaho ! NDLR]
Maze iminsi nsoma ibyagiye bivugwa ku nyandiko( comments) yasohotse ku rubuga IGIHE.com ku byerekeye niba bikwiye ko u Rwanda rukomezanya na Kagame nyuma ya manda ze ebyiri bintera kwibaza niba abanyarwanda bazi igihugu cyabo. Naje ariko gusesengura amasaha comments nyinshi zasohokeyeho nsanga inyinshi zarandikiwe hanze y’u Rwanda ndetse zimwe muri zo byasaga n’aho zakanditswe n’umuntu umwe ugenda ahindagura amazina. Byumvikana rero ko zanditswe n’abantu bashobora kuba bashaka kujijisha abo basangiye igihugu cyangwa bashaka kubatsindira ibitekerezo byabo.
Hagati aho ariko iriya nyandiko yanatumye abantu aho bari hatandukanye batobora bagatanga ibitekerezo binyuranye kuri uriya mukoro wari warahawe abanyamuryango ba FPR, gusa ariko ubu n‘abanyarwanda bandi bakaba bawugereje. Uko kunyurana kw’ibitekerezo ndetse rimwe rwose ugasanga bihabanye kwanteye kwibaza niba abanyarwanda bose bazi neza u Rwanda rwabo cyangwa se niba barubona kimwe. Nibajije byinshi nahinira mu mvugo ebyiri zishushanya. Hari abo wabwira uti “Umugayo si ukuraswa ahubwo umugayo ni ukuraswa ugatega ikico”. Kuraswa ntawe ubyanga kuko urasa ni we ubigena. Gusa iyo ubona uguhiga yafoye icyo uba usigaranye ni ukuzibukira ngo ataguhamya mu kico. Birumvikana rero ko igitangaza ari ukubona uwo bafora berekezaho agatega ikico. Hari n’abandi wakwibutswa ko “kizira gucira umugisha”.
Muri iyi nyandiko nifuje kugira icyo mvuga ku ihame ry’izungura ry’ubutegetsi muri rusange (1), nsobanure iby’abavuga ko Kagame adakwiye kurenza 2017 akiyobora u Rwanda (2), nsobanure iby’ababona Kagame akwiye kuzirenza(3) hanyuma mbone kwanzura(4).
1. Kuzungura ubutegetsi mu mateka muri make
Mu bihe bitandukanye henshi ku isi gusimburana ku butegetsi byabaye ngombwa kandi bihabwa umwanya mu mitunganyirize y’ubutegetsi kubera impamvu zinyuranye. Muri izo mpamvu iy’ingenzi ni ukuba ari uburyo bwo gukumira kurwanira ubutegetsi kugira ngo abatagishaka runaka uyu bategereze igihe cye ko kirangira aho kumuvanaho ku ngufu, n’izindi zinyuranye. Ibi byatumye habaho mu bihugu byose mu bihe binyuranye by’amateka yabyo uko izungura ry’ubutegetsi rikorwa.
Ni gutyo mu Rwanda rwo hambere habagaho abiru batashoboraga gutatira ibanga babikijwe ry’uzima ingoma umwami amaze gutanga. Ababashije gusoma ibitabo byanditswe na Padiri Akexis Kagame ndetse babashije kurushaho gucengera ibyajyanaga n’izungura ry’ubutegetsi, cyane cyane uburyo ubwoko bubyara abazima ( kwima) ingoma bwagenwaga n’ibindi byakorwaga nyuma y’itanga ry’abami. Iyo usomye Alexis Kagame mu nyandiko “ Le code ésothérique” cyangwa ugasoma Jan Vansina mu gitabo “Le Rwanda ancien : Le Royaume Nyinginya” iby’ingenzi ubasha kuvanamo ni uko : Uko ingoma ihereza indi byabaga byarateguwe n’ubwo nta nyandiko byabaga byanditsemo ariko byabaga biri mu mabanga y’abiru batashoboraga gutatira igihango bamena ibanga babikijwe cyangwa barihindura. Ikindi uvanamo ni uko izungura ry’ubutegetsi ryitaga iteka ku masomo yavaga mu mateka y’u Rwanda uko yabaga abitswe mu mitwe y’abacurabwenge ( ni gutyo amazina nka Ndahiro yaciwe mu mazima y’abami). Ikindi uvanamo ni uko uzayobora yategurwaga mu buryo yarerwaga.
Si mu Rwanda rwa kera gusa kandi na n’ubu ibihugu bigifite Abami itegeko nshinga ryabyo riba rigena uburyo ibikomangoma bikurikirana mu kwima ingoma. Si no mu buyobozi bw’ibihugu ndetse n’ubw’amadini nka Kiliziya gatolika usanga amategeko ( droit canon) asobanura uko Papa usimbura undi atoranywa ndetse byananirana bakabisengera bakagera n’aho bacunga icyerekezo cy’umwotsi bisa nko gutombora uzamusimbura. Ibi byose icyo bishimangira ni uko isimburana ku buyobozi bukuru ari ikintu cyitonderwa, kidahubukirwa kandi kikagira ibyo kigenderaho byanditse. Impamvu si n’iyindi kandi ni uko iteka intambara yo kurwanira ubutegetsi yisasira imbaga aka wamugani ngo aho inzovu zirwaniye hapfa ibyatsi.
Ni gutyo rero n’igihe u Rwanda rwahabwaga ubwigenge Repubulika igasimbura ingoma ya cyami nyuma y’amatora yo ku wa 25 nzeri 1961, kimwe no mu bindi bihugu, u Rwanda rwaruhuye abiru maze mu kwezi kwakurikiye iby’uko izungura ry’ubutegetsi rigenda byandikwa mu itegeko nshinga. Iryo tegeko nshinga Perezida Kayibanda yashatse ko rivugururwa ku itariki ya 18 gicurasi 1973 ubwo ryahindurwaga kugirango azabone uko yiyamamariza kongera kuyobora u Rwanda mu matora yari ateganijwe muri Nzeri 1973, maze Habyarimana amutungura amukuraho igihe kitageze.
Habyarimana akimara gufata ubutegetsi yahagaritse itegeko nshinga, asesa inteko y’abadepite ndetse benshi arabafata arabafunga bagwa muri gereza. Ibyemezo mu mizo ya mbere yabifatanye n’itsinda ry’abasirikari bafatanije ryiswe Komite y’Amahoro n’Ubumwe bw’Igihugu. Kuva 1973 kugeza 1981 igihugu cyabayeho nta tegeko nshinga kigenderaho mbese kiyoborwa uko abyumva. Hagati aho muri 1975 yari yarashyizeho MRND ari ryo shyaka buri munyarwanda wese yagombaga kubamo kuva avutse kugera apfuye nta mahitamo afite.
Muri 1981 , Itegeko nshinga ryasubijweho ariko riza ritagena umubare wa manda Perezida Habyarimana watoranywe na ryo ashobora kwiyamamariza.
Muri 1991, itegeko nshinga ryasimbuye iryari ririho ryanditswe ku gitutu cy’Intambara y’Inkotanyi n’amashyaka yarwanyaga Habyarimana, ihame rya manda ebyiri ryagiyemo ndetse rigumaho no mu masezerano ya Arusha.
Muri 2003 hatowe Itegeko Nshinga tugenderaho ubu rishimangira mu ngingo yaryo ya 101 ko Perezida wa Repubulika atorerwa manda y’imyaka 7 ishobora kongerwa rimwe gusa kandi ko uko byagenda kose nta muntu n’umwe wemerewe kwiyamamariza manda zirenze 2.
Ngayo mbese amateka ahinnye y’izungura ry’ubutegetsi mu Rwanda kuva ku ngoma ya Gihanga wa Mbere Ngomijana kugeza ubu unyuze ku ngoma za Kayibanda na Habyarimana. Magingo aya ari na bwo abanyarwanda bamaze iminsi bungurana ibitekerezo ku kibazo cyo kumenya niba u Rwanda rukwiye gukomezanya na Kagame nyuma ya 2017 cyangwa niba rukwiye kuyoborwa n’undi. Hari ababona kuvugurura iriya ngingo bifite icyo byamara (2) hakaba n’abasanga byanagira icyo byakwangiza (3). ibi byose tugiye kubinyuramo mbere yo kugera ku musozo(4).
2. Abasanga Kagame akwiye kugenda
Abasanga Perezida Kagame akwiye kugenda nyuma ya 2017 iyo ubateze amatwi barimo ingeri nyinshi.
Hari abasanga u Rwanda atari akarwa muri iyi si ahubwo ari igihugu kiri mu ruhando rw’amahanga bityo ngo bikaba byaba byiza u Rwanda rugiye rukora ibyo abandi bakora kuko usanga n’ubwo nta masezerano mpuzamahanga abigenga ariko ibihugu bitari bike bisa nk’ibyumvikanye ko ubiyobora atarenza manda 2 kuzirenza bigafatwa nko kwikanyiza . Si byose ariko kuko hari ibihugu birimo n’ibikomeye nk’u Bwongereza usanga nka Margaret Tatcher yaratorewe manda 3 hagati ya 1979 na 1990 ubwo yeguraga, cyangwa se Franklin D. Roosevelt wategetse Leta Zunze Ubumwe z’Amerika manda zigera kuri enye hagati ya 1933 na 1945. Ndetse no muri iki gihe mu gihugu gisanzwemo demokarasi nka Argentine impaka zirakomeza kureba niba niba umugore ukiyoboye neza atakwiyamamariza manda ya 3 habanje kuvugururwa itegeko nshinga.
Abasanga Kagame atakomeza ngo yiyamamarize manda ya 3 barimo abasanga ngo mu gihe atarahigamira undi wamusimbura abanyarwanda batazigera bamenya niba koko ntawundi wabasha kuyobora u Rwanda nkawe cyangwa kumurenza. Ndetse muri aba hari n’abongeraho ko Perezida Kagame ari umuntu ushobora kunanirwa , kumugara cyangwa kubura ubuzima kandi yaba atakiyobora u Rwanda ntiruhereko ruzima bityo akaba nta mpamvu yo kuvuga ko u Rwanda rutamufite rutabaho kuko n’ubundi rutazamuhorana. Abasanga u Rwanda rutakomezanya na Kagame nyuma ya 2017 impamvu bavuga n’ubwo batazihuza ntibanazihurireho barazigwije. Hari n’abavuga mu mvugo isanzwe inarimo ikintu cyo kuregeza no koroshya ibintu ngo” hajyeho n’undi nawe turebe”, “ Igihe yaririye nareke n’abandi barye”, “ na nyina w’undi abyara umuhungu”. Muri abo boroshya ibintu hari n’abadatinya kuvuga ngo “nareke hajyeho undi hanyuma nibimunanira abone kugaruka !”. Hari ndetse n’abandi basanga yagenda ariko bakanga kwirengera ibyo bavuga maze impamvu zabyo bakazimwitirira bavuga ngo “niwe wabyivugiye avuga ko imyaka 7 ya kabiri iramutse irangiye adafite umusimbura yaba yaratsinzwe none nahame kuryo yavuze”.
Abandi nabo mu buryo bw’ubuhendabana bakongeraho impuhwe nyinshi ngo “none se koko kweli muzehe wacu tumureke abe nka Kaddafi, abe nka Mugabe, abe nka Gbagbo, tumureke koko ataradukosereza maze ejo azandurire muri manda ya gatatu maze ikosa rimwe rizimye izina rye ? Aba barusha nyina w’umwana imbabazi twizere ko batabivugishwa n’impuhwe za bihehe !
Muri iki gika tuvuze abasanga Kagame atakomeza uko babivuga ariko ntituvuze ikibibatera turaza kukigarukaho mu musozo ariko mbere yaho reka tunarebe abasanga yakomeza uko babisobanura(3).
Buri wese akwiye gufata icyemezo agendeye ku cyatuma ibyagezweho bidasenyuka
3. Hari abandi basanga kureka Kagame ngo agende byaba ari ugucira umugisha.
Umuturirwa Kagame yubatse mu mafaranga yasahuye mu isanduku y’igihugu niwo Bernardin ahinduye ikimenyetso cy’iterambere !! Twizere ko adahanura isenywa ryawo ryegereje !
Ibi byatangiye kugaragara ubwo Perezida Kagame yasabaga abanyamuryango kubitekerezaho yumvikanisha ko n’ubwo atatererana u Rwanda ariko byamugora gufata icyemezo bamusaba ari benshi cyo gukomezanya nawe. N’ubwo ibivugwa mu itegeko nshinga bari babizi ariko benshi babaye nk’abakibyumva maze si ukugaragaza impungenge bivayo.
Bamwe bamwibutse bayobowe nawe inzira yo gutaha nka Musa muri bibiliya. Bamwibutse haba mu buryo yayoboye urugamba rwarwanywe n’abana b’imigiriri barwanisha imbunda nto, batagira ibibatunga n’imiti ibavura bagatsinda ingabo zibihemberwa zirwanisha imizinga kandi zishyigikiwe n’abarwanyi kabuhariwe b’abafaransa.
Bamwibutse bagera mu gihugu cyasahuwe amasanduku yacyo y’ifaranga kugeza ku gihugu gitangwaho urugero mu muvuduko w’ubukungu. Bamwibutse mu ntsinzi nyinshi u Rwanda rwagwije rukagira ijambo akarubera umugabo amahanga ahururira kugisha inama. Muri uko kwibuka ibyo bigwi bose bakitsa ijwi bibaza niba haboneka vuba aha undi nkawe.
Abandi bamwibutse bagaruka mu gihugu bari barahunze gihora bakagiheba bakireba bazi ko kitazongera guhumeka ituze. Abandi bamwibutse afata ibyemezo biremereye nko kuvana mu mazu y’amabohozanyo abo bahungukanye ngo asubizwe beneyo. Ibyemezo bikomeye nko kuvanaho ibyahombyaga Leta nk’amazu ya leta, amamodoka ya Leta, telefoni za leta n’ibindi byakomaga ku nyungu z’abakomeye ukibaza uwabivanaho aho yava. Abenshi bongeye kwibuka kandi ahaguruka akajya gusaranganya ibikingi byari byarikebewe n’ibikomerezwa ndetse bimwe ntibitinye kumenesha rubanda. Aba bose bakibaza niba Umuyobozi nk’uyu udasanzwe u Rwanda rwamwohereza muri pansiyo akiri umusore.
Abandi ariko batekereje bijimije mu buryo busa nka philosophie bakavuga bati ariko ubundi niba koko twigenga nk’abanyarwanda ko tumukeneye, aramutse abitwemereye undi wabitubuza ninde ? Abandi na bo bati ntawuhindura ikipi itsinda, ko atuyoboye neza akaba ntawinuba kuki atakomeza ? Abandi bo bakagera rwose n’ubwo bibatera kwibaza iryo hame rya manda ngo zitagomba kurenga 2 bati kuki tubishatse ko itegeko nshinga ari iryacu rikaba ritanditse mu mabuye tutarihindura ? Aba bakanatanga n’ingero z’ibihugu isi yose itangaho urugero nka Singapore yakoze ibitangaza mu iterambere ikabasha gukuba inshuro17 ubukire bwa buri muturage iyobowe na Lee Kwan Yu imyaka 35 yose ndetse n’ubu ikaba iyobowe n’umuhungu we Lee Hsien Loong. Uretse na Singapore ya kure kandi no hafi ahangaha ufashe urugero rw’igihugu kiri mu biri ku isonga muri Afurika gitangwaho urugero muri byinshi ari cyo Botswana wasanga kibikesha kudahindagurika kw’imiyoborere yacyo kuko cyayobowe na Seretse Kama kuva 1966 kugeza 1984 hanyuma Masire atorerwa gatatu kukiyobora kuva 1984 kugeza 1998 none ubu kiyobowe na Ian Kama kuva 2008 ari we wahoze ari Visi perezida wacyo akaba n’umuhungu wa Perezida wacyo wa mbere. Izi ngero bakaziheraho bagaragaza ko ahubwo iyo umuntu akora neza akenera ubumenyi, ubushake ariko agakenera n’igihe cyo kunoza no gusoza ibyo yatangiye. Kudahindagura bijyana no kudahuzagurika bituma iterambere ryihuta.
Abashyigikira ko Kagame yakomeza babanza kuraranganya amaso barangiza bagatega ibiganza babaza bagenzi babo bati ariko koko uwo wundi muvuga arihe ? Kandi koko wabareba aho bicaye aho n’amakoti n’ama CV( imyirondoro) yavamo ibitabo ugaheba. Abashyigikiye ko yakomeza bavuga byinshi birimo iby’ingenzi nk’ubutwari bwe, ubunyangamugayo bwe, ubushishozi bwe, kureba kure kwe, gushirika ubute kwe, kugira umutsi kwe, kutavangura n’ibindi ndetse bakanongeraho n’ibishingiye ku marangamutima nk’abakunda igihagararo cye, abakunda uko asubiza amahanga iyo avogereye u Rwanda, abakunda iyo mu nama mpuzamahanga ahururiwe n’abanyamakuru bose mu gihe abandi bakuru b’ibihugu bigunze, abakunda uburyo u Rwanda rwaretse kuba agahugu rukaba igihugu n’ibindi byinshi.
Aba bose iyo ubateze amatwi ugeraho ukibaza wa mugani uko bizagenda muri 2017. Ukibaza niba Kagame azatinya za ‘batagira ngo’ akima amatwi abamushishikariza gukomeza . Ugeraho ukanibaza niba azafata icyemezo mbere cyangwa ku munota wanyuma. Ugeraho ukibaza muri aba bose ufite ukuri. Ibi ni nabyo tuvugaho mu kwanzura (4) kuko bikeneye kandi bikwiye isesengura rinoze.
4. Mu gusoza.
Abatabona kimwe uko u Rwanda rukwiye kuyoborwa nyuma ya 2017 hari byinshi bahurizaho. Muri byo hari ukuba ubuyobozi bwa Paul Kagame bwarabaye indashyikirwa. Ikindi ni ukuba byinshi mu bitangaza igihugu cyagezeho n’ubwo byakozwe n’abanyarwanda, Paul Kagame yabigizemo uruhare runini cyane ndetse bimwe akabyikorera. Kuva rero abantu babona kimwe ibi bintu 2 by’ingenzi n’ibindi babiganiriyeho babibona kimwe baramutse babonye umwanya wo kubiganiraho. Birasaba gusa isesengura ryuzuye ridacagase.
Iryo sesengura riradusaba kubanza kumenya ikintu kimwe cy’ingenzi. Kumenya igihugu cyacu. Hari uwavuze ngo iyo impumyi ikabakabye ikagera aho igafata urukuta igira ngo ifashe impera z’isi ! Iyo abantu bavuga ngo Paul Kagame aho atugejeje ni heza yakoze byiza ahasigaye n’undi yakomeza baba bagaragaje ko batazi u Rwanda rwabo neza. Aba ni abitiranya conjuncture (present juncture) na structure. Ni abitiranya koroherwa no gukira. Hari byinshi byashoboraga gutuma u Rwanda nk’igihugu rusibama ku ikarita y’isi. Muri byo twavuga nko kuba ubwicanyi ndengakamere bwarubayemo bwaratumaga abanyarwanda bazahora mu guhora bidahera. Twavuga kandi kuba u Rwanda ari igihugu gituwe n’abantu nibura 30% by’igitsina gabo bigeze gufata intwaro kandi bakennye. Twanavuga ndetse no kuba u Rwanda rufite umubare w’abademob usumba uw’abasilikari no kuba abantu barwaniye igihugu bakanakimugarira batarabohoye igihugu cy’igikire ngo kibagororere bose icyarimwe ariko bakaba batuye batuje batararikira kwihereza.
Ibi bibazo byose n’ibindi bisa nka byo biracyahari kandi kuba bidasenya u Rwanda habaye ah’igitsure cya Kagame umugabo w’ijabo n’ijambo afite mu nzego z’umutekano. None ngo n’undi wese RPF yabishinga yakomeza. Undi wese koko ?
Ni nde wundi se wari kubuza abaminisitiri n’ abajenerali kwiba nk’uko byabaye akarande muri Afurika atari uwo Imana yahaye kutararikira ubukire ngo abe yiba no kudatinya kwiteranya. Ubu se koko tujye aho twirarire tuvuge ko dufite abanyarwanda benshi bashobora gukomeza ? Hari aho bigera ugasanga gukomeza kwa Kagame bifitanye isano no kubaho no gukira kw’igihugu. Ibihugu bya Afurika bingahe bitunze amasumo bikanacukura peteroli ariko bikaba biri mu icuraburindi ? Kuba mu Rwanda umuriro waka ubutazima ukaba ukomeje gukwizwa mu byaro se ugira ngo ni ubukire dusumbya ibindi bihugu ? Oya icyo tubasumbya ni umuyobozi uzi gufata icyemezo kandi agakurikirana ishyirwa mu bikorwa ryacyo.
Nigeze kubivuga haruguru ko mu bifuza ko yagenda harimo n’abandi bifuza ko agenda ngo u Rwanda rworohe kurushaho barubashe. Aha ni naho mbwira abatumva uwo mutego nti “ariko se koko baturase dutege ikico ?” Nta no gushidikanya ko iriya kamere ye yihariye hari abo yabereye inzitizi ikomeye y’inzira y’ubusamo bari bizeye yo kurusahura cyangwa kurubonamo izindi ndonke.
Perezida Kagame si umusaza uhirita nka Kaguta, Kaddafi na Mugabe bityo abagereranya ibye na bo baribeshya. Manda ye izarangira afite imyaka 59 araye ari bugire 60.
Iyo umurebye mu gihagararo ni umusore mu bandi. Icyo asumbya abandi si ubwenge bwo mu bitabo ubu buhahwa ni kamere ( special character) ye yihariye yafashije u Rwanda muri byinshi. Muri iyo kamere yewe harimo n’iy’ubukana yihariye arikobwafashije u Rwanda kuko butuma atihanganira igisambo icyo ari cyose kabone n’iyo cyaba kiri iwe mu mbere. Iyo kamere yihariye irimo iy’ubunyangamugayo butuma atihanganira ruswa, ataba igikoresho cy’uwo ari wese, atashukishwa ikuzo, kandi ntarangazwe n’iby’isi.
Muri iyo kamere yihariye harimo kumesa kamwe ntavange imirimo akiyegurira kuyobora igihugu atagira ikimuhuza n’ikimurangaza habe no guhuga na rimwe.
Muri iyo kamere yihariye harimo kandi iyo kutavirira icyo yiyemeje. Ibi si mu ntambara za gisirikari gusa, ahubwo no mu bikorwa by’iteramabere. Ni gutyo ikibazo cy’ibura ry’amazi akigereje kandi yiyemeje ko amazi y’urubogobogo azaturuka Mutobo mu birunga azakwizwa abanyarwanda bose kabone n’iyo byatwara ibya mirenge.
Muri iyo kamere hari iyo gushira amanga (audacity) yagiye agaragaza mu buryo yahangaye ubucamanza bwa mpatsibihugu kandi akabubuza ijambo muri Afurika kimwe n’uburyo atigeze atatira na gato imbere y’imyanzuro y’amwe mu mahanga ku Rwanda mu kibazo cya Congo. Aha ni na hahandi koko umuntu agera akibaza ati “ariko se koko muri 2017 tuzacire umugisha ngo batagira ngo ?”
Harya ngo ni byiza ko agenda kuko n’ubundi Imana yamuhamagara ? None se igihe itaramuhamgara kuki adukundiye tutamubyaza umusaruro ?
Harya ngo gukomeza kwaba ari ukwikanyiza no kudasiga umurage wa demokarasi ?
Demokarasi si baringa ! Demokarasi ni ubwoko bw’imitegekere y’igihugu iha ijambo rikuru kandi rya nyuma abaturage mu gufata ibyemezo ku buryo bayoborwa no ku bindi bireba ubuzima bw’igihugu cyabo. Demokarasi rero izirana n’imigani , imvugo na za kirazira bikumira impaka ku miyoborere y’igihugu. Simbona impamvu igihe abanyarwanda babyifuje, batabihatiwe bagasaba ko imiyoborere y’igihugu cyabo iba gutya itaba gutya. Ubuse abanyarwanda bifuje ko Repubulika isimburwa na Cyami bikaba ntiyaba ari demokarasi ? Kuki se twabishidikanyaho kandi muri 1961 barashyizeho Repubulika ngo isimbure Ubwami ? Aha icyo nshaka kuvuga ni uko igihe abanyarwanda babishatse ndetse bakajya ku karubanda bakabisaba nk’uko batangiye kubigaragaza, ikintu cya mbere dukwiye kwemera ni impaka kuri icyo kibazo, icya kabiri ni ugukemura impaka muri demokrasi byaba ngombwa bigaca muri referendum. Ushobora kubyanga wenyine ni Perezida Kagame kuko ntawamuhatira kwiyamamaza atabishaka, ariko nabwo ntiyakoma imbere abanyarwanda igihe bahagurukiye kuvuga ko igihugu cyabo bifuza ko kiyoborwa n’ushobora kwiyamamaza ubuziraherezo cyangwa kugeza inshuro runaka.
Abavuga ko manda zitagomba kurenga 2 kuki batibaza impamvu zitagomba kurenga 3, 4 cyangwa imwe ? Igisubizo ni uko byanditse mu itegeko nshinga. Amategeko se ntateganya uko itegeko nshinga rihindurwa ndetse ngo anateganye uko ingingo ziremereye nka ziriya zo mu itegeko nshinga zishobora guhindurwa muri demokarasi ? Ibyo byose se byubahirijwe ikibazo cyaba ikihe ?
Abatinya ko amahanga yaduha akato inkunga zikarushaho gufungwa bemera ko ayo mahanga yari akwiye kuba yubahiriza ihame mpuzamanga rya right of nations to self determination cyangwa droit des peuples de disposer d’eux memes ? Amahanga abyivanzemo se uwaba abaye umunyarugomo yaba nde ?
Demokarasi se ni ukubaho uko undi ashaka cyangwa ni ukubaho uko abenshi mu banyagihugu babigennye ?
Ni amahirwe atagereranywa kuba ikibazo cy’uko u Rwanda ruzayoborwa nyuma ya 2017 gitangiye kuganirwaho ubu. Ibi biragaragaza ko Perezida Kagame yiteguye kumva icyo abanyarwanda bamubwira, biragaragaza ko nta mugambi wo kuzingitirana abantu ku munota wanyuma. Ni amahirwe atabaho yo kugirango abanyarwanda tubiganireho aho turi hose tuzafate icyemezo cyatuma muri 2017 umurongo mwiza igihugu kirimo ukomeza, ibitaragezweho bikomeza gukorwa kandi igihugu ntigihungabane na gato.
Ntabwo nimye agaciro ibitekerezo by’abasanga Perezida Kagame yari akwiye gutanga inkoni y’ubushumba muri 2017 ndetse njye nongeraho ko byari kuba mahire iyo bishoboka. Ariko ndareba uru Rwanda rukanshisha. Ndarureba nkababwa ! Ndarureba ngatinya ko rwagwa mu maboko y’umudabagizi cyangwa umuntu usanzwe nka jye nawe dushobora gushaka gutinda mu makoni mu byo dukora maze abazimu bakarusubiza aho rwahoze. Ndarureba ngatinya akajagari katuma izi ngabo zirebera zicecetse (la grande muette) zarambirwa zikabyivangamo nk’uko byagiye bigenda mu bihugu bimwe bya Afurika. Mfite n’ikizere ariko cy’uko abanyarwanda atari abana, ko atari ba batibuka, ko atari ba mutima muke wo mu rutiba kandi ko bafite igihe cyo kuzabona formule ibanogeye yo guhuza izi mpungenge z’ibice byombi. Ni nayo nyandiko ubutaha nemereye abasomyi b’IGIHE.com aho tuzarebera hamwe uburyo demokarasi, icyubahiro cy’igihugu bishobora guhuzwa n’inyungu zacyo.
Hejuru ku ifoto : Umuturirwa wa Kigali City Tower wasenyutse, ifoto yakozwe hifashishijwe ikoranabuhanga.
Iyi nkuru ni igitekerezo cya Bernardin Ndashimye, umusomyi wa IGIHE.com,Kimihurura, Rugando.


text:
Umushinga w’itegeko rihana ruswa ugaragaza impinduka ku bihano
Yanditswe na MUKAGAHIZI ROSE
Inteko Ishinga Amategeko Umutwe w’Abadepite yatoye umushinga w’itegeko ryerekeye kurwanya ruswa. Imvaho Nshya yagiranye ikiganiro na Musangabatware Clement, Umuvunyi Mukuru wungirije ushinzwe kurwanya ruswa asobanura impinduka zitegerejwe muri uyu mushinga.
Asobanura ko uyu mushinga uziye igihe kandi ugaragaza imbaraga zishyirwa mu kurwanya ruswa mu Rwanda, ni igisubizo ku ngorane zimwe na zimwe bahuraga na zo mu kurwanya ruswa.
Yagize ati: “Uyu mushinga ni igisubizo ku byuho byagaragaraga mu Itegeko n° 23/2003 ryo ku wa 07/08/2003 ryerekeye gukumira, kurwanya no guhana ruswa n’ibyaha bifitanye isano na yo bitewe n’uko ruswa igenda ihindura isura ndetse ari abayitanga n’ abayakira bari bamaze kugira amayeri menshi adahuye n’amategeko twagenderagaho.”
Musangabatware akomeza asobanura ko kunyereza umutungo (Embezzlement/ Détournement de fonds) ari icyaha kitari kiri mu bubasha bw’Urwego rw’ Umuvunyi, ngo byasabaga kwiyambaza amasezerano uru rwego rufitanye n’izindi nzego mu gukurikirana icyaha cyo kunyereza umutungo.
Ashima abafatanyabikorwa bokoranaga mu gukurikirana abanyereza umutungo, ubufasha bahaga Urwego rw’ Umuvunyi kandi abizeza ko bazakomeza gufatanya mu kurwanya ruswa mu Rwanda.
Avuga ko abafatanyabikorwa biyongereye cyane kubera ko buri rwego rwa Leta, urw’abikorera, urwa Sosiyete Sivili cyangwa umuryango mpuzamahanga ukorera mu Rwanda rugomba kuba rufite inshingano yo kurwanya ruswa kandi rukabibazwa.
Ibihano ku bahamwa na ruswa byarongerewe
Musangabatware asobanura ko ibihano bitegereje abazajya bahamwa n’icyaha cya ruswa byazamuwe ndetse n’amande bazajya bacibwa yarazamuwe.
Yagize ati: “Umwanditsi w’urukiko, umushinjacyaha, umufasha w’umushinjacyaha, umwunganizi mu mategeko, intumwa ya Leta mu nkiko, umuhesha w’inkiko, umukozi wa Leta ushinzwe gusesengura imanza ku mpamvu z’akarengane, umukozi wa Leta ushinzwe gutanga ubufasha mu by’amategeko bazajya bahanishwa ibihano byo hejuru.”
Yungamo ati: “Hari ibikorwa bimwe byakorwaga bikitwa amakosa, ubu na byo byashyizwe muri uyu mushinga nk’ibyaha bya ruswa nko gukoresha umutungo wa Leta icyo utagenewe, kunyereza umutungo, gukoresha nabi umutungo ufitiye rubanda akamaro, gukoresha ububasha uhabwa n’itegeko mu nyungu bwite, kwiha inyungu zinyuranyije n’amategeko n’ ibindi.”
Hakubiyemo kandi impamvu nkomezacyaha ku cyaha cya ruswa cyakozwe n’umuntu uri mu rwego rw’ubuyobozi bikaba bisaba umuyobozi kwitwararika no gushishoza mu gufata ibyemezo, yirinda ibishobora kumuganisha muri ruswa, akayigendera kure, akaba inyangamugayo mu bo ayobora.
Kudasaza kw’icyaha cya ruswa
Musangabatware avuga ko igihe uregwa ahamwe n’icyaha cya ruswa, urukiko rutegeka ubunyagwe bw’umutungo ukomoka ku cyaha cyangwa ibyakomotse kuri uwo mutungo.
Yagize ati: “Icyaha cya Ruswa cyashyizwe mu byaha bidasaza. Bamwe bajyaga batoroka ubutabera bakagaruka ibyaha byarashaje, bizavaho itegeko nirimara gusohoka mu igazeti.”
Asanga kugira ngo ruswa iranduke mu Rwanda, buri muturarwanda agomba kugira uruhare mu kuyirwanya; atanga amakuru mu nzego zibishinzwe.
Uretse ibyo, abahamwe n’ibyaha bya ruswa ngo bakwiye kubihanirwa by’intangarugero kugira ngo bibakosore kandi byigishe n’abandi.
Kugira ngo ruswa iranduke hagomba ubufatanye bw’inzego z’ubuyobozi n’abaturage, byose bigashyigikirwa n’ubushake bwa politiki igihugu kigaragaza yo kurwanya ruswa.
Abari mu nzego z’ubuyobozi, ni ukuvuga abayobozi n’abakozi bagomba gusobanukirwa neza inshingano zabo. Umuntu wese ukora mu nzego z’ubuyobozi akwiye gusobanukirwa neza ibyo ashinzwe kandi akabyubahiriza, ku buryo utezutse ku nshingano ze abihanirwa.
Agomba kandi kumenya ko guha abamugana serivisi nziza ari inshingano y’ibanze; kugira gahunda y’akazi no kuyubahiriza, kugira ngo abari mu nzego z’ubuyobozi barusheho kunoza imikorere, bagomba kugira gahunda y’akazi, ikamenyeshwa abaturage kandi bakayubahiriza ndetse n’abagana ubuyobozi na bo bakayubahiriza. Gukorera mu mucyo ugaragaza ibyo ukora n’impamvu ibyemezo byafashwe birinda umuturage urwikekwe ko serivisi yifuza itatanzwe neza.
Kudakemurira umuturage ikibazo bikurura akarengane bigatuma asiragira mu nzego bikaba byatuma anatanga ruswa kugira ngo ikibazo gikemuke.
Ibyemezo ntibigomba buri gihe gufatirwa mu buyobozi gusa kandi n’abayoborwa baba bafite ibitekerezo byatuma akazi gakorwa neza, ngo ni yo mpamvu hagomba kubaho kungurana ibitekerezo, bityo no gukorera mu mucyo bigashoboka.
Musangabatware aributsa Abaturarwanda ko Polisi y’u Rwanda isaba buri wese gutanga amakuru ku gihe kugira ngo icyaha gikumirwe.
Ati: “Uyu mushinga uteganya ko umuntu watanze cyangwa wakiriye indonke mu rwego rwo gufasha ubutabera kubona ibimenyetso ku cyaha cya ruswa ntafatwa nk’uwakoze icyaha iyo yabimenyesheje inzego z’ubutabera mbere y’uko icyo cyaha gikorwa. Nta buryozwacyaha bubaho ku muntu watanze cyangwa wakiriye indonke, ubimenyesha inzego z’ubutabera mbere y’uko ikurikiranwa ry’icyaha ritangira, atanga amakuru cyangwa agaragaza ibimenyetso.”
Abaturage barasabwa gukoresha ukuri, kwanga kurengana no kurenganya; kumenya inzego zishyikirizwa ibibazo; kumenya no guharanira uburenganzira bwabo.


text:
Bimwe mu bizamini by’amaraso bisaba umuntu kureka gufata amafunguro, bimwe mu bizamini bisaba kwiyiriza ni ibirebana n’isukari,cholesterol n’ibindi.ariko si ibizamini byose by’amaraso ahubwo muganga niwe wakugira inama ukamenya niba nta kintu ukwiye gushyira mu gifu uretse kunywa amazi gusa.
Kureka gufata amafunguro mbere yo gutanga ibizamini by’amaraso ni byiza kuko bituma umenya neza niba ibisubizo bivuyemo ari ukuri. Vitamine, imyunyu ngugu,ibinure n’izindi ntungamubiri zose ziba mu biribwa n’ibinyobwa zikingiriza ibisubizo by’ikizamini ntibishobore kugaragara neza.
Mbere yo gutanga ikizamini cy’amaraso ukwiye kubaza muganga niba kureka amafunguro ari ngombwa n’igihe cyo kwiyiriza uko kingana kuko hari ibizamini bitabuza umuntu gufungura ariko bakakubwira ubwoko bw’ibiribwa udakwiye gufata mbere yo gutanga ikizami.
Ese kwiyiriza bisaba igihe kingana iki mbere yo gutanga ikizamini cy’amaraso?
Ingano y’igihe cyo kwiyiriza igenda ihinduka bitewe n’ubwoko bw’ikizamini. Ku bizamini byinshi bakubwira ko utagomba kurya ikintu na kimwe uretse kunywa amazi mu gihe cy’amasaha umunani.ku bindi bizamini bicye, bagusaba kwiyiriza amasaha 12.
Ese umuntu ashobora kunywa ikawa mbere yo gutanga ikizamini cy’amaraso?
Kawa iyo ariyo yose ntibyemewe kuyinywa mbere yo gutanga ibizamini by’amaraso kuko ibangamira ibisubizo by’amaraso bitewe n’uko ikawa yifitemo caffeine ibangamira ibisubizo nyakuri amaraso.
Ikawa kandi itera umwuma mu mubiri, si byiza kuyinywa mu gihe uteganya gutanga ibizamini by’amaraso kuko bigora abaganga gusobanukirwa ibisubizo nyakuri.
Ni byiza kunywa amazi mbere yo gutanga ibizamini by’amaraso kuko amazi afite akamaro ko gusukura umubiri ijanana ku ijana ku buryo akazi ka muganga igihe arimo gupima amaraso karushaho kumworohera.
Ese biremewe ko umugore utwite yiyiriza mbere yo gutanga ikizamini cy’amaraso?
Hari ibizamini byinshi cyane umuntu akenera gukoresha iyo atwite hagamijwe kureba ubuzima bw’umwana uri mu nda. Bimwe muri ibyo bizami bisaba kudafata amafunguro.
Kwiyiriza mu gihe cyo gutwita uruhande rumwe ni byiza ku muntu ushaka gutanga ikizamini cy’amaraso ariko urundi ruhande ni bibi kuko bituma umutima w’umubyeyi utera cyane. Ni byiza gusobanuza muganga wawe akakubwira niba kwiyiriza ari ngombwa bitewe n’ubwoko bw’ibizami ashaka gufata.
Muri macye kudafata amafunguro cyangwa ibinyobwa mbere yo gutanga ibizamini by’amaraso ni ingenzi cyane kuko bifasha abaganga kubona neza ibisubizo nyakuri ku bizami byatanzwe kuko ibyo kurya bikingiriza ibisubizo ntibiboneke neza. Icyakora ntabwo ibizamini byose by’amaraso bisaba kwiyiriza ni byiza gusobanuza muganga.
Source: www.healthline.com


text:
Mu gice cya gatandatu twasize Kaliza ari mu biro bya Brian gusa Brian yahise asohoka kuko yarabonye Kaliza yinjiye. Dukomeze n’igice cya7
Brian nawe yahise ahaguruka Kaliza agirango Brian agiye kumuhobera Brian ahita amusunika amwigiza hirya maze ajya mu kabati abikamo impapuro z’akazi afata izo yarakeneye maze arasohoka nta kintu amuvugishije.Kaliza byaramubabaje cyane maze afata isakoshi aramukurikira. Gusa yasanze Brian amaze kurenga.
Kaliza yahise ataha ababaye cyane nuko ageze i wabo asanga yo mama we yicaye muri salon, araza amwicara imbere n’amarira menshi. “mwana wa bigenze gute ko uje urira?”. “Umva mama njye nubwo nkunda Brian ariko ndambiwe guhora mwiruka inyuma”. “Umva mwana wa urabizi umugambi munini dufite ni uwo gutwara iriya company rero niwita ku rukundo cyane bizatuma ucika intege, wowe iby’urukundo bivemo”.
“Mama ibyo umbwiye ni ukuri ahubwo ndaje mbishyiremo imbaraga nyinshi dore ko na Keria yiyemeje gukomeza kumfasha ikindi kandi ntago azi umugambi wacu”. “Najye nibyo nshaka, ujye utekereza kure mwana wa”. “Mama ibyo ntubigireho ikibazo mu minsi mike urabona igisubizo kizima,ahubwo reka mpite njya kwa Keria”.
Nubwo Keria yarimo arwanira ishyaka Kaliza ntiyarazi umugambi mubi bari gupanga. Keria yakomeje kubafasha azi ko ari umuryango mwiza ari gukorera,byageze naho ateranya Brenda kuri nyina. Umunsi Brenda asaba uruhushya yaragiye kujya i wabo basi amenye neza niba uriya ari nyina, kandi koko yari we kereka uwu yitaga se. Gusa Keria yaje kumenya ko ari bujyeyo ashaka uburyo bwose amutangayo.
Keria yageze i wabo wa Brenda asangayo mama Brenda nuko aza yigize umwana mwiza cyane. Yarakomanze baramukingurira nuko barasuhuzanya maze arabibwira. “ Nitwa Keria, nkaba ndumwe mu banyeshuri bigana na Brenda, birashoboka ko utanzi ariko papa Brenda ndumva twarigeze kuvuganaho”. “Ni amahoro se? umukobwa wanjye se amaze ate? Urugendo shuri se rwararangiye?”.
Keria yakomeje kwigira umwana mwiza nuko asubiza mama Brenda agahinda kenshi ati: “Najye niyo mpamvu nje ngo nkusobanurire iby’umukobwa wawe, Brenda yakomeje kugaragaza imyitwarire itari myiza ku ishuri nuko aho kugirango atahe ajya kwibera indaya yo kumuhanda ubu ntaho agira abarizwa kuko yirirwa mu bagabo”. “Ntibishoboka,umukobwa wanjye arananiye koko”.
Akimara kuvuga gutyo kubera no kugira ikibazo cy’umutima ahita yikubita hasi. Keria yahise agira ubwoba muri ako kanya umugabo we aba araje maze Keria amusobanurira uko bigenze nuko babonye atari kuzanzamuka bihutira kumujyana kwa muganga.
Bamugeje kwa muganga bababwira ko umutima ukiri gutera ariko gukanguka biri bufate igihe. Keria icyari kimuzanye n’ugutanga amakuru apfuye kuri Brenda kandi yari amaze kubigeraho, yahise asigira amafranga papa Brenda, gusa twe turabizi ntago ari se. “Mukomeze kwihangana ariko njye ndagiye nzaza nza kureba uko ameze”. “Ni ukuri urakoze, numbonera Brenda umubwire atazatinyuka kugeza ibirenge bye hano”.
Umugambi Keria yari afite yarawukomeje, yashakaga ko Brenda abanza akabura kirengera bityo akagera aho amwirukanisha mu kazi kugirango atazajyira aho ahurira na Brian musaza wa Keria.
Brenda kuko yarimo apanga kujya i wabo kuri uwo munsi yagezeyo ahasanga amakuru atari meza, abaturanyi b’iwabo bamubwiye ko nyina ari muri koma biramurenga aricara ararira, mu gihe akiri mu mbuga y’iwabo,murumuna we Keza yaraje amusobanurira uko mama we ameze amubwira ko atagishaka no kumubona mu maso. Uko bakomeza kumubwira ibyo byose yaraturikaga akarira.
Brenda yageze aho yumvaga yanze ubuzima, yaratashye abitekerereza Isimbi. “Bre ihangane mu buzima bibaho, ntago ubuzima bwawe burangiriye aha.uze kuza nkwereke aho tujyana wenda na stress zagabanyuka”. “aho nihe turibujyane Isi? Ubwo ntago ushaka kunjyana mukabari”. “wowe tuza, sinkubwiye ngo uze kunywa inzoga ndagirango irungu ritaza kukwica”.
Nyamara mwibuke ko Isimbi ashaka ko yajya ajyana na Brenda, dore ko hari n’umugabo wamutumye umwana ukeye. Brenda yemeye kujyana na Isimbi gusa ntiyarazi umugambi we.
Kurundi ruhande Yves ya mpanga ya Brian yagarutse. Ese Brenda azakomeza kuba mu buzima butagira inshuti nzima?. Ese Brian azageraho yemere gukundana na Kaliza cyangwa azabwira Brenda ikimuri k’umutima?
Ntimuzacikwe igice cya8


text:
Ni kenshi telefoni y’umuntu ishobora guhura n’ikibazo cyo kwanga guhamagara ndetse no kwitaba. Hari impamvu zitandukanye zishobora kuba intandaro y’iki kibazo harimo nko kuba telefoni yawe yazimye, kuba telefoni yawe irimo simukadi itari ku murongo ndetse n’izindi.
Kuri iyi nshuro tugiye kubabwira uburyo mushobora gukemura ikibazo cyo kuba telefoni yanyu itarimo guhamagarwa ndetse ko guhamagara mu gihe simukadi irimo iri ku murongo ndetse na telefoni ya yu irimo umuriro. Iyo byagenze gutya hari uburyo mu bijyanye n’igenamikorere n’igenamikoreshereze ya telefoni yanyu muba mwahinduyemo akantu gatuma mutemererwa kwitaba ndetse no guhamagara.
Uburyo bwa rusange bwo kubihindura ku buryo mwahita mubikemura burundu byose ni ugukanga #21# mukemeza mukanze ahanditse YES. Nyuma yo kwemeza, mushobora guhita mugerageza mukareba niba telefoni yanyu yahamagara cyangwa se igahamagarwa muhamagaye inshuti yanyu cyangwa se uwo mwegeranye.
Mwakoze gukurikirana inkuru yacu reka tubane mu nkuru y’ubutaha ijyanye n’ikoranabuhanga.


text:
Mudutabarize! Batwiciye umuvandimwe wacu witwa HARERIMANA Francois uvuka mu karere ka Ruhango umurenge Byimana, akagari ka Nyakabuye. yaramaze iminsi atuye Kabeza. ikibazo giteye gurya: uyu mugabo yacuruzaga ibinyamakuru nyabugogo, akaba yarabuze le 19/04/2020 dutanga ikirego kuri RIB turanashakisha le 03/06/2020 nibwo police yahamagaye mushiki we imubwira ko ubu ari mu buruhukiro bw'Ibitaro bya kacyiru (byabindi bya police). Tugiye ngo baduhe umurambo, banatubwire ibyavuye mu isuzuma nuko byaba byaragenze, barawutwima ngo tuzagaruke, dusubiyeyo bati mwishyure ibihumbi 800 mbere yo kumuhabwa. mubyukuri niyo natwe twakiterateranya ntitwayabona. habayeho gushaka icyangombwa cy'ubukene kuko yarari mu kiciro cya mbere cy'ubudehe. tukijyanye barawutwima. ahubwo batwirukana nabi ngo nitujye kuzana amafaranga.
Kubijyanye no gukurikirana nyakwigendera twagiye kuri RIB dutanga ikirego ejo gashize barangije bashyiraho iterabwoba mushikiwe rikomeye. kuburyo yahamagawe na nomero iri prive imubwira ko bashaka amafaranga bakishyura umurambo bakawubaha bakava mu matiku. ko kandi nibakomeza amagambo na matiku bazirengera ibizakurikira. amakuru twahawe nuwo bakoranaga nyabugogo yatubwiye ko umurambo bari bawutaye ku kanyaru. ikibabaje cyane. twarawubonye dusanga bamukase ibiganza byose, bamunogoramo amaso, afite nibikomere mu mutwe. ibi twabyiboneye mu buruhukiro bwa kacyiru. tureba ko ari Harerimana.


text:
Muri iyi minsi hari amagambo yiganje cyane mu rubyiruko aho benshi basigaye bagira bati ’Nta myaka 100’, ’Nta gikwe’, aha baba bashatse kuvuga ko umuntu ibyo afite agomba kubyinezezamo akiriho. Nziza Theos we yakoze indirimbo ayijyanisha n’aya magambo asigaye avugwa ariko ashaka kuburira benshi.
Indirimbo ’Nta myaka 100’ ukimara kuyumva ntiwahita usobanukirwa ubutumwa bukubiyemo, usibye kuba wayumva ukayirangiza. Nziza Theos yavuze ko ari indirimbo nziza igomba gufasha urubyiruko kureka imwe mu myumvire bafite muri iki gihe aho isi yugarijwe n’icyorezo cya Coronavirus.
Ku bijyanye n’ubusobanuro n’ubutumwa buri muri iyi ndirimbo, Nziza Theos yagize ati : "Icya mbere kirimo gikomeye ni icyorezo n’ibibi byacyo twabwiwe mu ntangiriro yacyo kugeza ubu ariko twe tukabigira imikino ntidukurikize ingamba n’amabwiriza zo kugikumira, none ubu ingaruka zacyo nibyo twabwirwaga ntitubyiteho ubu biri kutugeraho".
Akomeza agira ati: "Ikindi nabihuza n’inkuru ya Noa (Muri Bibiliya) kuko bijya kumera kimwe, noneho nkashishikariza abantu kumvira no gukurikiza inama dusabwa cyangwa duhabwa na Noah w’iki gihe mu igereranya ni RBC cyangwa Minisante kuko batuburira kenshi. Ndetse hakazamo ko nidukomeza kwirara ntitwumvire Noah ibyo tuvuga ngo ’ntagikwe’ ’nta myaka ijana’, ntaki ntaki hazaza n’ibibi birenze icyiza ariko twakubahiriza amabwiriza tugasohoka muri ibi bihe".
Reba indirimbo Nta myaka 100 (Ijana) ya NZIZA Theos
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Isomo ryo mu ibaruwa ya Yakobo 3,13-18
Ni nde w’umuhanga n’umunyabwenge muri mwe? Nabyerekanishe imyifatire ye myiza, ko ibikorwa bye byuzuye ituze n’ubuhanga.
Ariko niba mu mutima wanyu huzuyemo ishyari rikabije n’ubucabiranya, ntimukirate cyangwa ngo mubeshye muhinyura ukuri. Ubwo buhanga ntibukomoka mu ijuru; ahubwo ni ubw’isi, bukaba ubw’inyamaswa n’ubwa Sekibi. Koko rero, ahari ishyari n’ubucabiranya, haba umuvurungano n’ibikorwa bibi by’amoko yose. Naho ubuhanga bukomoka mu ijuru, icya mbere cyo ni ubuziranenge, ni ubunyamahoro, ni ubunyarugwiro n’ubunyampuhwe, bukaba busendereye ineza kandi bukarumbuka imbuto nziza, ntibugire aho bubogamira kandi ntibugire uburyarya. Imbuto y’ubutungane ibibwa mu mahoro, ku baharanira amahoro.
Zaburi ya 18(19),8.9.10.15
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri,
abacisha make akabungura ubwenge.
Amateka y’Uhoraho araboneye,
akanezereza umutima;
amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose.
Ibyo Uhoraho yemeje ni amanyakuri,
byose biba bitunganye.
Amagambo mvuga, n’ibyo umutima wanjye uzirikana,
nibijye bikunogera, wowe Uhoraho,
Rutare nisunga n’umurengezi wanjye!


text:
Nyuma yo gutangira guhabwa impamyabushobozi abafundi, ababaji ndetse n’abanyabukorikori ngo baratangira kujya bahabwa n’amasezerano y’akazi.
Muhawenimana Florence atuye mu Murenge wa Kimihurura mu Karere ka Gasabo avuga ko amaze imyaka igera ku 10 akora umwuga w’ubwubatsi. Ngo umunsi we wa mbere muri aka kazi ntibyari byoroshye ariko abafundi bagenzi be baramufashije ubu akaba atunzwe n’uyu mwuga.
Ni urugero rwiza rwerekana ko hari n’abandi benshi bigiye uyu mwuga mu kazi batanyuze mu ishuri kandi bakaba bakora akazi kabo neza. Naha Sendika y’abakozi bakora mu Bwubatsi, ububaji n’ubukororikori (STECOMA) yahereye ibafasha bya kinyamwuga nk’uko Florance Muhawenimana akomeza abisobanura. Aha yagize ati; “STECOMA yanyunguye ibintu byinshi cyane! Namenye kubana n’abandi, banyigisha igifundi neza ndakimenya. Bampa seretifika ubu ndazifite zimwe kandi ndacyakomeza no kwiga.”
Muhawenimana Florence atuye mu Murenge wa Kimihurura mu Karere ka Gasabo
Segatarama Jean Baptiste nawe utuye mu karere ka Kicukiro ashimangira ko mu myaka 25 amaze akora akazi k’ubwubatsi iyo itaza kuba STECOMA ubu ntacyo aba agezeho kuko akenshi bakoreraga amafaranga yo kujyana mu tubari. Ati:”twakoreraga amafaranga umuntu akagenda akayanywera icupa bikarangira, ariko aho tumaze guhabwa amahugurwa na STECOMA ubu byarahindutse tuba abanyamwuga bujuje ibyangombwa ndetse tumenya no gukorana n’ibigo by’imari.”
Nzabandora Abdalah Umuhuzabokorwa wa Gahunda ya Leta NEP kowa wigire muri Rwanda Polytechnic Ishuli rikuru rishinzwe guteza imbere ubumenyingiro mu Rwanda we ngo asanga gufasha abakora mu Bwubatsi ububaji n’ubukororikori kubona seretifika zigaragaza ubushobozi bwabo ndetse n’umusaruro byitezweho ko uzafasha impande zombi.
Nzabandora Abdalah umuhuzabokorwa wa Gahunda ya Leta NEP kora wigire muri Rwanda Polytechnic
Habyarimana Evariste Umunyamabanga Mukuru wa STECOMA avuga ko nyuma yo kubafasha kubona seretifika ikiza gukurikiraho ari ugutangira gusaba abakoresha kubaha amasezerano y’akazi. Aha yagize ati “tugiye gutangiza gahunda y’amasezerano mu bwubatsi, twifuza ko umuntu wese ukora mu bwubatsi agomba kuba afite contract izi za kampani zose mubona abakozi mukoramo mwese murabizi! Urakora ejo bakakwirukana, nta bwishingizi n’ibindi.
Ishyirwa mu bikorwa rya gahunda zo gufasha abubatsi ababaji n’abanyabukorikori kubona seretifika bikagendana no gusaba abakoresha babo kubaha amasezerano y’akazi bije ari gisubizo cy’ibibazo by’aba bakozi byiganjemo kwamburwa n’ababakoresha n’ibindi bitandukanye.
Reba hano uko byari bimeze mu muganda


text:
Mu iki gihe cy’igisibo Abakiristu Gatorika barimo kwitegura bitwara neza kandi bikabafasha kwinjira muri pasika bafite imitima isukuye bigaherekezwa n’ibikorwa by’urukundo byo gufasha abatishoboye.
Abakirisitu bamwe bagiye batangariza urubuga rwa Caritas Kigali uburyo umukirisitu nyawe akwiye kwifata mu bihe by’igisibo ndetse na bimwe mu bikorwa bikwiye ku muranga.
Charles Niyonzima ni umwe mu b’Abakristu basengera muri Paruwasi ya Regina Pacis i Remera atangaza ko mu gihe cy’Igisibo ari uburyo dabakristu nyabo bakoramo urugendo rugana kuri pasika, kugirango bahimbaze izuka rya Yezu Christu bafite imitima isukuye.
Ati “tuba twibuka uwadukunze, maze yicisha bugufi kurushaho, yemera kumvira, ageza aho gupfa, apfiriye ndetse ku musaraba” (Fil 2, 8).
Avuga ko ari igihe cyo guhinduka, abakirisitu bihatira kuvugurura ukwemera kwabo, bavoma amazi atanga ubugingo y’ukwizera, kandi bagakingurira imitima yabo kwakira urukundo rw’Imana, itugira abavandimwe muri Kristu.
Ati “Uru rugendo rw’igisibo, kimwe ni urubuzima bwose bwa gikristu, rumurikirwa n’urumuri rwa pasika, ari na rwo ruyobora ibitekerezo, imyifatire n’amahitamo y’abashaka gukurikira Kristu”.
Esperence Umutesi nawe ni umwe mu bakristu bavuga ko igihe cy’igisibo bakwiye kurangwa n’ibikorwa byiza by’urukundo kandi bakarangwa no koroherana ndetse no kugaragaza imbuto nziza muri bagnezi be.
Asobanura ko kubaho nk’umukristu bisaba kwihangana no kwera imbuto nziza kuri buri muntu mdetse no kubandi babana nawe kandi aho atuye ndetse naho ari hose hakarangwa amahoro n’urukundo.
Mu butumwa Papa Francisco yatanze bugenewe abakrisitu muri iki gihe cy’igisibo harimo ko mu gitaramo cya Pasika, hazavugururwa amasezerano yacu ya batisimu ibaha kuvuka ubwa kabiri nk’abantu bashya ku bwa Roho Mutagatifu.
Aha kandi Esperence Umutesi avuga ko mu gisibo umukristu nyawe agomba no gukora ibikorwa by’urukundo birimo gufasha abatishoboye, gufasha abapfakazi n’imfubyi, no gusurua imfungwa.
Padiri Twizeyumuremyi Donatien umuyobozi wa Caritas Kihgali na Komisiyo y’ubutabera n’Amahoro y’Arkidiyosezi ya Kigali avuga ko Igisibo ku mu kristu nyawe ari igihe cyiza cyo kwitagatifuza kugirango azinjire muri Pasika yamaze gutunganya mu mutima we.
Gusiba, gusenga no gutanga imfashanyo, nk’uko Yezu ubwe yabigarutseho mu nyigisho ze (reba Mt 6, 1-18), bidufasha guhinduka kandi bikaba n’ikimenyetso cy’uko twahindutse. Inzira y’ubukene no kwigomwa (gusiba kurya), indoro n’ibikorwa by’urukundo bikorewe umuntu ufite ibikomere (gutanga imfashanyo), no kuganira nk’abana n’umubyeyi (isengesho) bituma dushobora kubaho mu kwemera kutaryarya, ukwizera kuzima no mu rukundo rurangwa n’ibikorwa.
Ati “Igisibo ni igihe cyo kwemera, cyo guha Imana ikaze mu mibereho yacu no kuyemerera “kubana natwe” (reba Yh 14,23)”.
Gusiba bijyana no kwigobotora ibintu byose bituboshye birimo nko gushaka gukoresha byinshi cyangwa kumenya amakuru menshi arimo n’atadufitiye akamaro, yaba ay’ukuri cyangwa ay’ibinyoma, kugira ngo dutegurire umwanya mu mitima yacu uza atugana, ukennye muri byose, nyamara “usendereye ubuntu n’ukuri ”(Yh 1,14) ari we Umwana w’Imana, Umukiza wacu.
Muri ibi bihe bihangayikishije turimo, kubwira abantu ibijyanye no kwizera birasa n’aho ari ubushotoranyi kuko icyago kitwugarije gituma uwiriwe atizera kuramuka. Ariko uko byagenda kose, twibuke ko igisibo ari igihe cyo kwizera, kongera guhindukiza amaso yacu tukarangamira ukwihangana kw’Imana idahwema kwita ku byo yaremye nyamara twe twakunze gufata nabi (reba Laudato Si ‘, nn.32, 33, 43,44). Mutagatifu Pawulo aratwingingira gushingira ukwizera kwacu ku kwiyunga n’Imana, agira ati “Nimwemere mwiyunge n’Imana” (2 Kor 5,20). Mu guhabwa imbabazi mu Isakramentu riri mu izingiro ry’urugendo rwacu rwo guhinduka, duhinduka natwe abatanga imbabazi. Mu gihe twagiriwe imbabazi ubwacu, tubasha natwe kuzigirira abandi tugaragaza ubushake bwacu bwo kugirana ibiganiro byakira neza abandi kandi tugahumuriza abafite ibikomere. Dushobora kandi kugaragaza imbabazi z’Imana mu magambo no mu bikorwa byacu, bituganisha ku kwizihiza Pasika twunze ubumwe bwa kivandimwe.
Padiri Twizeyumuremyi asaba abakirisitu agira ati “Ngaho rero muri iki gihe cy’igisibo, nitwiyemeze kubwira abavandimwe bacu amagambo abakomeza, abatera imbaraga, abahumuriza kandi akanabatera umurava, tureke amagambo abatesha agaciro, abababaza, abatera umujinya cyangwa abahindura insuzugurwa”.


text:
Kuwa 31 Kanama 2019 mu karere ka Rubavu ku nkengero z’ikiyaga cya Kivu mu mahumbezi ateye ubwuzu ya El Classico Beach kuri Brasselie hazabera Festival y’imbaturamugabo yiswe “Gisenyi Summer Festival”
Iyi Festival igiye kuba Ku nshuro yayo yambere izaba irimo Abahanzi batandukanye nka Danny Nanone, The Same,Khalidy,Maylo umuraperi wahamije ibirindiro muri Musanze,UNIIK,Pacifica,Shafty,Ben Adolph,Holly Gigi,Bexx,Nandy,N TZIYO,OG Guys,Rich Doxx na El Kenedy.
S’abahanzi gusa bazataramira abakunzi ba Muzika kuko n’abahanga mu kuvangavanga imiziki ku buryo bugezweho bazaba babucyereye harimo Selecta Daddy umaze kubaka izina mur’uyu mwuga, DJ Arafat ndetse na Shamy Shift guhera isaa munani zuzuye bazaba bari gususurutsa abazitabira Gisenyi Summer Festival.
Umuyobozi mukuru wa MSMG Shamy Hategekimana yatangaje ko bafatanyije na El Classico bateguye iyi Festival mu rwego rwo gushyigikira Abahanzi bakorera Muzika mu Karere ka Rubavu no mu Ntara muri rusange
Yagize ati: “Impamvu twahisemo aba bahanzi b’iwacu n’ukubatera ingabo mu bitugu, kugira ngo tugere kure tugomba kubanza gukora cyane iwacu maze n’abahandi bakabona ko dukora kandi duhagaze neza, aya n’amahirwe twahaye abahanzi bacu kugira ngo biyereke abakunzi babo icyo dusaba abantu n’ukuzaza kudushyigikira” Shamy
Shamy akomeza avuga ko guhitamo gukorana n’abahanzi benshi bo muri Gisenyi ko mbere na mbere icyo bareba ar’uguteza imbere umuziki muri rusange ari nayo mpamvu batumiye n’abahanzi bi Musanze ndetse n’umuraperi Danny Nanone kugira ngo barusheho guhuza imbaraga no kumenyana bihagije.
Gisenyi Summer Festival 2019 iteganyijwe kuzaba tariki 31 Kanama 2019, ikazabera muri El Classico Beach benshi bazi nko kwa West aho kwinjira azaba ar’amafaranga igihumbi ukagihabwamo icyo kunywa cya mbere ibintu abenshi mu mujyi wa Gisenyi bahamije ko ar’ubusabane bateguriwe.


text:
Ku ngingo yo kwigishwa Icyongereza, umumotari ati “Nta kizere ko bizamara kabiri”
Nyuma yo gutangarizwa ko bagiye kwigishwa Icyongereza cyo kuzakoresha bakira abazaza kwitabira Inama y’ibihugu bikoresha Icyongereza n’ibyakolonijwe nabwo, umwe mu bamotari yabwiye Umuseke ko afite impungege ko bitazaramba. Avuga ko ngo bishoboka ko ari uburyo bwo kubarya amafaranga.
Mu nama yahuje abamotari bo mu mugi wa Kigali yabereye kuri Stade ya Kigali i Nyamirambo, umuyobozi w’impuzamashyirahamwe y’abamotari witwa Daniel Ngarambe yavuze ko batangije ishuri ryo guhugura abamotari bakamenya Icyongereza k’ibanze kizabafasha kwakira abanyamahanga batumva Ikinyarwanda.
Umumotari witwa Muvara Valens ukorera mu Karere ka Nyarugenge avuga ko kiriya gitekerezo nigishyirwa mu bikorwa bizaba ari byiza haba ku mumotari ndetse no ku gihugu.
Ngo bizatuma umumotari agira ubumenyi runaka mu rurimi rw’amahanga, abone abakiliya biyongera ku Banyarwanda kandi byinjirize no mu kigega cya Leta.
Ku rundi ruhande ariko avuga ko atakwizera neza ko iriya myigire izakorwa kuko ngo hari byinshi bagiye basezeranywa ariko bikaba ‘amasigarakicaro.’
Ati: “Erega iyi gahunda bavuga imaze umwaka nyumva ariko nta muntu n’umwe numvise ngo ari kwiga Icyongereza. Kuba bavuga ko uziyandikisha azajya yishyura Frw 3500 akiga mu gihe cy’amezi atandatu simpamya ko hari benshi bazabyitabira. Abamotari dufite ikibazo cy’uko hari byinshi batwizeza ntibikorwe, bakaturira amafaranga.”
Umuyobozi w’Umujyi wa Kigali Pudence Rubingisa wari uri muri iriya nama yavuze ko afite ikizere ko abamotari baziyandikisha muri gahunda yo kwiga Icyongereza bazakiga koko, ntibibe impfabusa.
Rubingisa abishingira ku ngingo y’uko abamotari bazahugurwa n’abantu basanzwe bigisha Icyongereza kandi bakorana na Kaminuza yigenga ya Kigali.
Yemeza kandi ko ubuyobozi bw’Umujyi wa Kigali bizakomeza gukurikirana bukareba niba koko abamotari biga Icyongereza nk’uko babibwiwe kugira ngo serivisi bazatanga muri Kamena, 2020 zizunganirwa n’uko bashyikirana n’abo baziha.
Major Gen Mubaraka Muganga wahaye ikiganiro abamotari yabasabye kuzashyira imbaraga mu kwiga Icyongereza kuko ngo kitagoye nk’Igifaransa.
Ngo bakeneye kumenya iby’ibanze byabafasha kumva ibyo abagenzi bavuga kandi nabo bagashobora kubasubiza.
Kugeza ubu mu mugi wa Kigali hari abamotari bagera ku bihumbi 27.
Inama y’abo yitabiriwe n’Umuyobozi w’Umujyi wa Kigali, Pudence Rubingisa, Umukuru w’ingabo mu Mujyi wa Kigali n’Intara y’i Burasirazuba Major Gen Mubaraka Muganga, uyobora Inkeragutabara mu Mujyi wa Kigali Brig Gen Bayingana, Uwari uhagarariye Polisi Supt Sano, abayobozi nshingwabikorwa b’Uturere twose tugize Umujyi wa Kigali, Umuyobozi w’Impuzamashyirahamwe y’abamotari Daniel Ngarambe n’abandi.
Jean Pierre NIZEYIMANA
UMUSEKE.RW


text:
Mu Kinyarwanda iyo umuntu afite akaguru kamwe kadashinga ngo gafate, bavuga ko acumbagira cyangwa atera isekuru, bakamwita agacumba. Iyo bibaye ku maguru yombi, biba byarenze ibyo gucumbagira, uyu bamwita akarema cyangwa akajyo. Ni na ho haturuka wa mugani wa Kinyarwanda, uvangana amagambo ubuhanga, ngo “akamuga karuta akajyo”. Baba bafashe agacumba nk’inkono yamenetse ariko igifite uruhengekero (byombi mu Kinyarwanda byitwa akamuga cyangwa ikimuga), bakabigereranya n’akajyo (bivuga uwaremaye amaguru yombi, ariko bikanakoreshwa mu kuvuga akamanyu ko ku nkono yajanjaguritse burundu). Mu Kinyarwanda rero cya gihanga, bemezaga ko nta we ucumbagirira ku maguru yombi. Ashobora gusa gucumbagirira kuri kamwe, bivuze ko akandi kaba kagishinga. Iyo rero umuntu acumbagirira ku maguru yombi, bifatwa mu nzira ebyiri, zombi ziganisha ku kuyobya uburari. Mu nzira ya mbere, ashobora kuba ari agacumba kajijisha. Akaguru kazima aba yakaremaje ku bwende, mu nyungu zitazwi, nko mu guhunga inshingano (responsabilité). Mu rundi ruhande, ashobora kuba ari akajyo kagerageza gucumbagiza amaguru yombi mu by’ukuri adashinga, ngo bagire ngo hari icyo agishoboye (ngo bakeke ko atari akajyo ari akarema gusa). Mu kinyarwanda gucumbagirira ku maguru yombi bivuga kuyobya uburari, ugahisha ubushobozi ufite, cyangwa se ukiyerekana nk’ufite icyo ushoboye kandi mu by’ukuri uri akajyo. Bivugwa iyo umuntu ageze imbere y’ikibazo kigomba umuti kandi kidashobora gutegereza no kwirengagizwa, nyamara akananirwa gufata umwanzuro uhamye.
Aho ibintu bigeze muri politiki y’u Rwanda, hatangiye igihe cyo kureka gucumbagirira ku maguru yombi, mu nzego nyinshi. Reka tubirebere hamwe.
1. Byose bijya gutangira, habanje kwica no kwivuga.
Kuva kera, abanyarwanda bamye baha “ijambo” agaciro gakomeye. Ibi tubisanga no mu yindi mico ku isi. Si ku busa abakirisitu bise Yezu “Jambo” w’Imana. Abagereki na bo ni uko, izingiro ry’ibintu baryise “ijambo” (logos). Wakomeza n’ahandi. Mu kinyarwanda cyacu, ijambo ni ryo risozera rikanasenengera ibikorwa. Muri make, nta gikorwa kidaherekejwe n’ijambo: Ntawe uroga acecetse (ngo ntihica uburozi hica umutukiro); ntawe uvura nta jambo (ngo havura umutongero)…nta wica nta jambo (uwishe arivuga). Ni yo mpamvu umunyarwanda wese w’ingabo yagiraga icyivugo. Nka Nyarwaya Karuretwa yivugaga ati: “Ndi imanzi ya Burunga, umugabo wishe abapfumu ba Gogo, umugaragu ahuruje ingoma ingwe iramumira…umugabo uvoma urugina mu magara y’undi mugabo”. Gusa rero, abanyarwanda ibi ntibabiterwaga n’ubugome bwabaritse (sadisme). Ahubwo bubahaga ubuzima, bityo bakumva ko no kwica umwanzi ari amaburakindi. Kwivuga byari ukuyobya uburari ngo amaraso y’umwanzi atabasama. Ni yo mpamvu nta wivugaga mu izina rye bwite, ngo agire ati ndakwishe njyewe Kalinijabo, cyangwa Rwubusisi. Kwivuga byari nko kuyobya umuzimu w’uwishwe, ukivuga mu izina ritari iryawe bwite, ngo umuzimu natera ayoberwe uwo afata. Nk’uwitwa Rukara aho kwivuga mu izina rye bwite yashoboraga kwivuga ati: “Muyumbu utarushya isiga”, bityo izina rye bwite akaba ararikikiye mu mayeri. Umuzimu ntiyashoboraga kurabukwa.
2. FPR mu mucuri wa “ndumunyarwanda”.
Muri iyi minsi igikomeje gutungura abantu, si uko Karegeya yishwe (na we yari azi ko rumugera amajanja kuko FPR yarimo yari azi uko ikora). Igitangaje kurusha ibindi ni ibyivugo FPR yakurikije urupfu rwe. Uwabimburiye abandi ni Olivier Nduhungirehe, uyu wihesheje agaciro agahembwa kujya muri Loni ku izina ry’u Rwanda. Kuri Twetter yifatiye ku gahanga uwashinje Kagame urupfu rwa Karegeya, abikora mu cyivugo kivanzemo ubuswa n’ubuhake bucanira intozo (mu kinyarwanda umugaragu utiyizeye yarangwaga no guhuzagurika bikabyara gukabya mu buhake, agacanira inka, agakabya agacanira n’imbwa za shebuja kandi ubundi kizira).Nduhungirehe rero yarihanukiriye ati “Ese ko wita Kagame umwicanyi, uwo Kayumba wamamaza ni we mwicanyi gahoro” (ubwo aba arikocoreyemo, ko na we azi ko Kagame ari umwicanyi, gusa icyo ahakana kikaba ukuba yaza imbere ya Kayumba muri uwo mwuga)! Murabona ko birenze kuba ubuhake. Aho bukera burabyara ubucanirambwa!
Nduhungirehe muvandimwe, ndabona aho bukera ruri bukubone. Abakubanjirije mu buhake bw’ubucanirambwa reka nkubwire uko barangije. Afandi Rutaremara Jules mu guhakwa yarihanukiriye ngo Rudasingwa yamye ari umusazi. Twerekanye ko uwo bisebeje ari FPR ubwayo ku kuba uwayiyoboye mu ikubitiro ari umusazi…Rutaremara ntiyamaze kabiri adakubuwe. Mukuru we Rutaremara Tito ati Ncuti Manasse nta gitangaje ko yatunga miliyari 160 kuko yabaye minisitiri imyaka 8. Tumweretse ko n’aho yaba minisitiri imyaka 800 atayabona atayibye, yahunze ku buvunyi ubu yihishe muri Sena. Yewe ubuhake buravuna, ariko ubucanirambwa bwo ni akumiro. Twikomereze.
Ibya Nduhungirehe twabanje kubikekamo intore yahushije umudiho, ariko bwakeye wabaye rusange. Intore yo ku ruhembe Damiyani Habumuremyi ati : “Kugambanira igihugu cyakugize uwo uwo uri we bigira ingaruka umuntu agomba kwirengera”.Birakomeza biratutumba bigera no mu bagore! Abanyarwanda burya bari inararibonye. Banze ko umugore ajya ku rugamba, ngo atazivuga ko yishe kandi baramufataga nk’igicumbi, igicaniro cy’ubuzima. Gusa iyo urugamba rugeze iwa Ndabaga, ruharirwa abagore. Mushikiwabo ati natanzwe. Yivuga kubahiga bose. Ati“iyo umuntu ahagurutse akemeza ko agiye kurwanya ubutegetsi akoresheje uburyo bushoboka bwose…, leta na yo igomba kumurwanya ni ko bimeze”. Umunyamakuru wa Contact FM baganiraga ati ni ukuvuga ko kwica Karegeya byari muri Gahunda za Leta? Dore igisubizo kidaca iruhande cya Mushikiwabo: “Byaba kuri gahunda bitaba kuri gahunda, icyo mvuga ubundi se nka Leta njyewe undwanyije nabuzwa n’iki kukurwanya ?”. Kuri Twetter umwana wa Karegeya aramubaza ati “Guverinoma yanyu rero ishyize imbere ko uyirwanya gomba kunigwa kugeza yishwe?”. Mushikiwabo ati“ibiba ku banzi bacu ntibitubuza gusinzira”. Ababisesengura nabonye bemeza ko atagira impuhwe za kibyeyi kuko atabyaye. Biranashoboka ahubwo ko kutagira impuhwe ari byo bizatuma ahambanwa ikara. Wasanga kutagira impuhwe za kibyeyi ari byo byamubujije gusiga ishibu.
Abiru ba ndi umunyarwanda bagomba kuba bakungurira FPR. Barajombora umuco ariko bakabikora intambike. N’abagore bageze aho kuvuga amacumu yacuze inkumbi!Simbabujije kwivuga, ariko ni ubwa mbere twumva uwivuga amaraso y’umuvandimwe kandi akivuga mu izina rye. Abanyarwanda baraziririzaga, n’amaraso y’umwanzi w’umuvamahanga bayivugaga barenza ijambo. Ubwo rero n’abagore bageze aho kuvuga amacumu, kandi bakavuga icumu ryikoze mu nda, mukenyere ibintu byageze iwa Ndabaga. Hari byinshi bigiye gusobanuka.
3. Gucumbagirira ku maguru abiri mu butabera birarangiye.
Imyaka ibaye mbare na mbariro hasabwa ko ubutabera mpuzamahanga bwakora umurimo wabwo. Igihe cyabwo cyo gucumbagirira ku maguru abiri kirarangiye. Ubwo FPR yahushaga Kayumba, abantu bagize ngo biracogoye. Biragaragara ko ahubwo yagiye kunoza uburyo mu kuba rudahusha. Mu gihe abahoze bakorana na yo badahwema kuvuga ko bafite ubuhamya shingiro ku bikorwa byayo, uyu ni umwanya wo kwerekeza mu ngeri (mu mazi magari). Bitabaye ibyo, barashira urusorongo tureba, amabanga bayajyane ikuzimu dore ko ari cyo Kagame yambariye. Gucumbagirira ku maguru abiri nibirangire mu butabera. Nibitaba, turamenya ko bwahindutse “hushi guruka kanyoni kanjye”. Ni ukuvuga kubeshya abantu ko uzinduwe no kwirukana ibyonnyi kandi ugenzwa no kubishingira umuhati. Seti Sendashonga yatwaye amabanga atari make; Lizinde biba uko; Ruzibiza ataho; hiyongereyeho na Karegeya. Ni nde utahiwe? Turabizi ko ubutabera mpuzamahanga bwamye bucumbagira, gusa igihe kirageze ngo bureke gucumbagirira ku maguru abiri. Niba hari akaguru gashinga, nibutere intambwe tubimenye. Niba kandi yombi yararemaye, tureke kwizera akajyo, dushake andi majyo.
4. Gucumbagirira ku maguru abiri birarangiye mu Ihuriro- RNC.
Ku bahoze bakorana na Kagame abenshi bahuriye muri RNC, na bo ihurizo riratangiye. Inzira ni nyinshi. Hari ugutegereza Kagame akajya ashotora uwo yagennye guturaho igitambo mu gihe abishakiye, cyangwa se bagatera intambwe nshya mu kumurwanya. Umugambi wa Kagame utekerejwe bicukumbuye. Kagame aragira ati “ abandwanya bari bateze byinshi kuri aba bantu kuko twakoranye bakaba bazi “système”, ndetse hakaba n’abemeza ko aribo bayihanze n’ubu bakaba bayifitemo ibyitso n’amaboko”. Ngicyo icyo yashatse kuvuguruza mu iyicwa rya Karegeya: gukoresha inzego Karegeya yasize yubatse ndetse hagakoreshwa n’umuntu bemeza ko ari Karegeya ubwe wamwinjije muri “système”, ni uburyo bwo gutanga akabarore ko abahoze bakorana na we “système” yabasize. Ni ho aba aganisha iyo abita“Ibigarasha”, ni ukuvuga ibintu bitagifite agaciro. Ubu rero hageze igihe cyo gufata umwanzuro no gutera indi ntambwe. Igihe cyo gucumbagirira ku maguru yombi kirarangiye. Niba hari akaguru gashinga, haraterwa intambwe. Bitabaye ibyo, inkuru iraharirwa urujyo. Mu mezi abiri gusa ari imbere niba ntacyo RNC igaragaje , “mythe” yubakiragaho kugeza ubu izaba yahindutse impitagihe, kuko bizaba bigaragaye ko koko Kagame yayikubise mu cyico.
Umwanzuro: FPR na Afurika y’Epfo mu ihurizo rigikomeza.
N’ubwo FPR yivuga amacumu, hari byinshi itazi kuko bitayiturukaho. Yapanze kurasa Kayumba mu myiteguro y’igikombe cy’isi, igisebo kuri Afurika y’Epfo itifuza ko isura yayo mu mahanga yakwangirika. Nyuma y’aho abareba hafi bagize ngo birarangiye. Kwari ukwibeshya. Murabaze Kagame n’ingabo ze (RDF/M23) urufaya rwabirukanye ejo bundi muri Kongo niba rutaravugaga Ikizulu (Zoulou)! Ihurizo rero ntaho riragera. Ubu Kagame arivuga ko ashinga agahamya, agahanantura abo yita abanzi. Amaherezo ariko, azasitara ku ucumbagirana amayeri. Maze agahuru gahure n’umunyutsi. Na we arabizi. Hagati aha yatangiye umwaka ateguza intore ze ko bazahura n’ibikomeye. Tubitege amaso.
Edmond Munyangaju


text:
UMUSOMYI WA BIBILIYA, Kuwa gatatu, tariki 10.07.2019
Yanditswe na: Ubwanditsi
2019-07-10 04:37:40
UMUSOMYI WA BIBILIYA, ni igitabo gitegurwa n’UMURYANGO W’ABASOMA BIBILIYA MU RWANDA (Ligue Pour la Lecture de la Bible), kigamije gufasha abantu guhura n’Imana buri munsi mu ijambo ryayo. Kuri uyu wa gatatu,tariki 10, Ukwezi kwa karindwi, turasoma mu 1Abakorinto6:1-11.
1.Iyo umuntu wo muri mwe afite icyo apfa na mugenzi we, mbese ahangāra kuburanira ku bakiranirwa ntaburanire ku bera?
2.Ntimuzi yuko abera bazacira ab’isi urubanza? Kandi ubwo ari mwe muzacira ab’isi urubanza, ntimushobora no guca imanza z’ibintu bito hanyuma y’ibindi?
3.Ntimuzi ndetse yuko tuzacira abamarayika urubanza, nkanswe iby’ubu bugingo?
4.Nuko rero niba mufite imanza zo gucibwa zerekeye ku by’ubu bugingo, ni iki gituma mubishyiraho abatagira icyo bahuriyeho n’Itorero ngo abe ari bo bazica? Ibyo mbivugiye kubakoza isoni.
5.Mbese koko nta munyabwenge n’umwe uba muri mwe, wabasha gucira bene Se urubanza?
6.Ahubwo mwene Data akaburana na mwene Data wundi, kandi baburanira ku batizera?
7.Nuko mumaze kubonekaho icyaha rwose, kuko muburana musubiranamo. Mbese ni iki gituma mudahitamo ahubwo kugirirwa nabi? Ni iki gituma mudahitamo guhuguzwa?
8.Ariko ni mwe ubwanyu mugirirana nabi muhuguzanya, kandi abo mugirira mutyo ni bene Data.
9.Ntimuzi yuko abakiranirwa batazaragwa ubwami bw’Imana? Ntimwishuke. Abahehesi cyangwa abasenga ibishushanyo cyangwa abasambanyi, cyangwa ibitingwa cyangwa abagabo bendana,
10.cyangwa abajura cyangwa abifuza, cyangwa abasinzi cyangwa abatukana cyangwa abanyazi, bene abo ntibazaragwa ubwami bw’Imana.
11.Kandi bamwe muri mwe mwari nka bo ariko mwaruhagiwe mwarejejwe, mwatsindishirijwe n’Umwuka w’Imana yacu mu izina ry’Umwami Yesu Kristo.
Ibibazo bidufasha gusobanukirwa umusomyi
Mbese mu byo nsomye harimo:
Itegeko nkwiriye kumvira?
Mbese mu byo nsomye harimo:
Ijambo rimburira?
Ubusobanuro bw’umusomyi
Abakiranirwa ntibazaragwa ubwami bw’Imana (9). Igihe isi igezemo ntibyoroshye kubwira abantu ko abanyabyaha batazaragwa ubwami bw’Imana. Ariko Pawulo aratinyuka akarondora ibyaha byose bizabuza abantu ijuru. Kuburanira ku batizera abenshi babifata nk’ibitagize icyo bitwaye. Nyamara imirongo myinshi irasobanura ko ababikora bizababuza ubwami bw’Imana (1-9). Ikibazo cyabyuka muri bene Data kigomba gushyikirizwa abizera (4-6). Pawulo ndetse arajya kure akavuga ko bibaye ngombwa uwizera yahitamo kwemera kugirirwa nabi no guhuguzwa aho kujya kuburanira abapagani batizera (6). Ikindi kibazo ni uko abizera aribo bagirirana nabi bagahuguzanya kandi basangirira ku meza y’Umwami! Abo bamaze kubonekaho icyaha kandi ni icyaha kizabuza benshi kwinjira mu bwami bw’Imana nk’ ibi byaha bindi birondorwa (9-10): Abahehesi, abasambanyi, abagabo bendana, abajura, abasinzi n’abandi nkabo bose ntibazinjira yo.
Zirikana: Ntimwishuke cyangwa ngo muyobe Imana ntinegurizwa izuru. Ibyo umuntu abiba ni byo azasarura (Gal 6.7).
[email protected]


text:
Uzangaye guhera, ntuzangaye gutinda (André Sebatware)
Ku nyandiko yasohowe n’uwitwa Alphonse Munyandamutsa, ngo yasesenguraga ibyo Madeleine Bicamumhaka yibazaga ku biganiro Ndahayo yagiranye na Ngarambe kuri Radiyo Ishakwe, ku byerekeye ubukonde mu “Majyararuguru y’Uburengerazuba” (Ruhengeri na Gisenyi).
Ibiramambu nasanze ahanini ari iharabika, isebanya no kucyatsa aka Semuhanuka.
Mu bisubizo byanjye ndibanda ku bimvugwaho n’ibindi nsanga ari ibinyioma ndengakamere ntakwihanganira.
Muri iyi nyandiko, ndandukura ibyo ntemeranyaho nawe Aphonse Munyandamutsa (AM), hanyuma ntange ikiyumviro cyanjye, njyewe André Seabatware (AS).
Inyandiko yose ya Alphonse Munyandamutsa, yometse hasi y’iki gisubizo cyanjye.
Alfonsi Munyandamutsa (AM):- Guhera tariki 15.02 kugera muri mata 1973, mu Rwanda habayeho Muyaga ihera ku Batutsi, igera no ku Bahutu batakomokaga mu Majyaruguru y’ Uburengerazuba bw’ i Gihugu. Twibutse ko nk’uko byanditswe na Ministre André Sebatware, kuva muri 1968 ba Officiers bakomokaga mu Majyaruguru y’ Uburengerazuba bw’u Rwanda, bari bashyigikiye kwiha mu ibanga ububasha bwo guhindura Itegeko-Nshinga.
André Sebatware (AS).-Maze rero Alphonse Munyandalmutsa, ibyo nanditse mu gitabo cyanjye n’ibiganiro nagiranye na radio Inkingi y’amahoro, ku mvururu za 73 muri Republika ya mbere, ntahuriro n’ibyo wanyanditseho. Navuze ko nyuma y, imvururu zaturutse ku marisite y’abakozi, nizatewe n, abanyeshuri, nabwiye Prezida wa Republika ko ngiye gukoresha inama y’abaprefe kugira ngo dufate ingamba zatuma bitagera no mu baturage. Umunsi inama iba, Préfet w,i GITARAMA ntiyashoboye kuyizamo, inama irangiye naje kumenya ko imvururu zari zatangiye i Gitarama. Nahise njyayo ngiye nokubwira Prezida ibyavugiwe mu nama. Ibyemezo byagombaga gufatirwa abo banyeshuri n’abandi bagizi banabi, biranditse ku buryo bwumvikana. Uzashaka kumenya ukuri kwabyo kuburyo burambuye, azabisanga mu gitabo nanditse, ku buryo bw’incamake, biboneka kuri Radio Inkingi.
A.M. Kuri Repubulika: Abarwanashyaka bumvikanye ko ubutegetsi bushyikirizwa Rubanda, bose bibaturutsemo, bakunga ubumwe bya kivandimwe. Mu gice kimwe cy’ u Rwanda bushyirwa koko mu maboko ya Rubanda, mu kindi busubira mu y’Abakuru b’ imiryango yari yarabwambuwe muri za1920. Imibanire ikaba umutware (n’ibyegera bye) n’’abagaragu » be. (Relation : chef et son obligé). Ubwo“bumwe” nabwo bwarasandaye.
A.S. Maze rero, Muyandamutsa mu nyandiko yawe wibanda kenshi ku bice bibiri by’u Rwanda, uvuga ko icytitabiriye demokrasi ari icyari kigizwe n’amaprefegitura 8, naho icya gumye mu bucakara, ari icyo ngo mu majyaruguru y’Uburengerazuba. (Ruhengeri na Gisenyi.) Niba uvugisha ukuri watubwira nibura umwe muri iyo miryago waba warasubiranye ubutegetsi Gakondo n’agace wategekaga utitaye ku mategeko y’igihugu ? Ese haba harabaye abahezwaga mu matora muri ako gace cyangwa ababuzwaga kwiyamamariza imyanya yari iteganijwe, kandi bujuje ibya ngombwa bisabwa n’amategeko ?
Niba wemera ko igihugu cyose cyagiraga Prezida, ba Ministres n’Abadepite, iyi rubanda yaje kwicwa rubozo, aka kageni, aba bose bakoraga iki ? None se Révolution ya 59 yabayabamariye iki ? Niko Munyandamutsa, ibi bibintu wabyanditse ushaka kugera kuki ?
A.M. Prefecture Ruhengeri yari irimo ibibazo by’ ingutu. Kimwe muri byo akaba ari kuba umuryango umwe munini waho (14% w’ abaturage bose) wari ufite ubutegetsi bwose ndetse n’ubucamanza.
A.S. Ibi wanditse n’ibinyoma bishingiye ku matiku. Wari kugira neza utubwiye, niba atari ubwiru, ibyo bibazo by’ingutu Ruhengeri yari yihariye n’uwo muryango umwe wategekaga Prefegitura yose uko wishakiye, nkaho igihugu kitagiraga abagitegeka.
A.M. Ubucamanza bwari bwaragugariwe kubera imanza nyinshi zakomokaga ku butegetsi gakondo. Aminadab Kanani yari mu bacamanza batari barenze batanu bari barabyigiye. Abandi bakaba baragiye bakora cours accélérés, stages, etc. Ubucamanza yari yarabwigiye mu Ishuli ry’ Ubucamanza i Strasbourg ho muri France.
By’ umwihariko Kayibanda yamusabye kutazatinya kubahiriza amategeko ya Repubulika kubera gutinya uburemere bw’ uwo muco. Muri make Aminadab Kanani yibukijwe guca imanza akurikije amategeko ya Repubulika aho kubahiriza ay’umuco yari aremereye Abagererwa, batagiraga ubutaka, abatari bashoboye kwirwanaho (démunis, faibles et incapables de se défendre eux-mêmes). Ari Kayibanda, ari na Kanani buri wese yari mu kazi ke. Nta toteza iryo ariryo ryose iyo mirimo yemera.
A.S. Umugani ugana akariho, kandi ngo ujya kubeshya arumiriza. Ibi bintu vuga kuri Kanani, amaherezo bishobora kukubera urukozasoni. Ibyerekeye Aminadabu Kanani, yabaye umwe mu bacamanza batari bafite impamya bumenyi mu bucamanza, kubera iyo mpamvu, bakoze formation i Nyanza muri Centre National de Formation Judiciaire (CNFJ), bigaga umwaka umwe, bagasubira ku kazi kabo, bagasimburwa n’abandi, umwaka washira bakajya kwiga uwa kabiri, abari babasimbuye nabo bagasubira kukazi kabo, kugeza barangije imyaka ine (4). Umwaka wa kane, aha nini wari uw’ibizamini. Kanani Aminadabu ni umwe mubahatangiriye bakanaharangiriza.
Biri n’amahire ariwowe ubyivugiye, ko amategeko yari ahari anazitira abakonde gukandamiza abagererwa.
Kandi nibyo koko, ayo mategeko, yashyizweho n’Inteko Ishinga Amategeko, akaba yaremejwe mw’itegeko bise Edit de1961 ryerekeye ubukonde bwo mu Ruhengeri na Gisenyi, batirengagije ikibazo cy’ibikingi n’inkungu mu Rwanda hose.
Bikavuga ko iryo tegeko ryavanyeho kugendera ku muco karande, akaba ariryo rikurikizwa. Ntabwo rero ari Kanani ryarebaga gusa, n’a bandi bacamanza bose bagombaga kurikurikiza. Uhereye mu nkiko z’ibanze zitwaga Kanto.
Iyo itegeko abaturage babonaga ko ribabangamiye, babigezaga kubayobozi babo no ku badepite bitoreye, itegeko rikongera kwigwa n’Intekjo Ishinga Amategeko, yasanga ari ngombwa ikarihindura. Naho ubundi iyo batangiye guca imanza zivuguruza itegeko, ubwo ubutegetsi buhinduka akajagari (anarchie).
A.M. Muri 1968, tariki 04.07 ni ukuvuga nyuma y’ imyaka makumyabili, Nyakubahwa Balthazar Bicamumpaka yiyemeje kurengera rubanda, hanashize n’imyaka icumi ari mu bushorishori bwa Repubulika yubahirije umwanzuro w’ Inteko Ishinga Amategeko yashyiraga ho akanama ko kureba uko igihugu cyari kimeze. Kageze mu majyaruguru y’ Uburengerazuba, kahasanze ibyo Kise gihake gasaba ko ikwiye gukurwaho. Rubanda yakomokaga muri ako karere idashoboye kwihanganira ubusumbane bukabije mu bukungu no mumategeko byaturukaga ku kutagira ubutaka kandi rimwe na rimwe ibumazeho imyaka amagana ibutuyeho, yahitaga mo kubuhungira muri za paysannat nko muri za Mugina ho muri Gitarama, ndetse no mu Bugesera.
A.S. Uravuga ko Bicamumpaka yubahirije umwanzuro w’Inteko Ishinga Amategeko… None se Munyandamutsa, niba uvuga ibyo wemera ko byabayeho, watubwira uwabangamiye Inteko gufata ibyemezo byo kurenganura abo baturage (86%) bari barakandamijwe na 14%. ? Cyose Munyandamutsa, uvuze ko Bicamumpaka yari amaze kugera mu bushorishori bwa Republika. Icyo gihe se mama Prezida Kayibanda we yari ageze he ? Kuko hejuru y’ubushorishori, ntakindi kiba gisigaye.
Ushobora gusobanura iyo 86% (uvuga ko yari ikandamijwe) yo mu Ruhengeri yimukiye muri Mugina i Gitarama na Bugesera, mu Ruhengeri hagasigara yo gusa 14% (uvuga ko ariyo yari yihariye ubutegetsi, ubucamanza n’ubutaka) !
Ndumva uzobereye mu ijanisha, watubwira % y’abanyaruhengeri yimukiye i Gitarama ?
Ubusanzwe umubare w’abaturage bagize za prefegitura niryo fatizo mu kugena umubare w’abadepite. Wasobanura ute ko umubare w’abadepite ba za prefegitura za Gitarama na Ruhengeri wakomeje kugenda ungana ?
Abavuga ko abaturage bo mu majyarugu y’u Rwanda (Ruhengeri na Gisenyi), bimukiye mu tundi turere tw’igihugu, kubera ko bajujubijwe n’abakonde, ibi nabyo byerekana ubumenyi buke bw’imiterere y’ikibazo.
Mbanze mbakurire inzira ku murima, abanyagisenyi n’abanyaruhengeri, ntibagiye ari ikivunge gushaka amasambu ku Mayaga ya Gitarama. Gitarama ntiyari kuba itihagije ngo abahandi baze gufata amasambu abaho babarebera. Icyo ntahakana nuko umuntu ku giti cye kubera umubano, ubucuti cyangwa se akazi (cas isole’) yashoboraga guhabwa cyangwa kuhagura isambu.
Nongeye kumenyesha abasomyi, ko iyimuka ry’abaturage, ryatewe no kubura amasambu, kubera ubwiyongere bw’abantu, kandi amasambu yo atiyongera. Reka mbahe urugero ko atari ikibazo cy’ubukonde; Komini Ngenda mu Bugesera, kuva muri 1965 -1967, yarimaze guturwa na bitatu bya kane by’abimukira; cyane cyane abavuye Gikongoro na Kibuye na bake ba Butare na Gitarama. Abandi baturutse mu turere twose tw’u Rwanda, batuye muri Komini Kanzenze na Gashora, Abanyaruhengeri benshi batuye muri paysanat ya Masaka Kanombe na Bicumbi, kimwe n’abavuye mu Bumbogo no mu Buriza. Abandi bagiye gutura mu Mutara. Muri Komini Rusumo hafi segiteri nzima, hari abantu baturutse i Butare, bavuze ko bajyanywe na Hitayezu Emmanuel wari umunyamabanga wa Leta muri ministère ya Plan.
A.M. Uko abo barwanashyaka batatu bagiye batora uko icyo kibazo cyagiye kigaruka mu nteko ntabwo nigeze ncukumbura ngo ndebe. Rapport yasomye, yasanze baratoraga bashyigikiye ubutegetsi bwa gakondo, aho gutora Émancipation ya Rubanda.
A.S.Noneho uranyumije, igihe cy’ubwigenge bucagase(autonomie interne,) itora ryo muri za Komini ryabaye muri Kamena na Nyakanga 1960, ryari rishingiye ku itegeko rigenga itora mu makomini, kandi rikubahirizwa n’Ababiligi na Gouvernement y’agateganyo. Amatora yabaye kuri Kamarampaka, yubahirizwaga n’Ababiligi na l’ONU, kandi yarebaga igihugu cyose. Ayo yawe yaje kubaho ryari ? None se abo bantu baribafite agahugu kabo bigengagaho (Principauté). ? Maze rero Munyandamutsa, haba ku ngoma ya Republika ya mbere n’iya kabiri, cyangwa se iya Cyami na Gikoloni, ayo magomerane ntiyigeze aba muri Ruhengeri na Gisenyi nk’uko ubivuga, aho wita Mu majyaruguru y’iburengerazuba.
Akanama k’igenzura k’Inteko ishinga amategeko, kagombaga kugenzura imikorere ya Gouvernement mu gihugu cyose. Ikindi ni uko ako kanama kabayeho ubugira kabiri, ubwambere ni igihe Anastase Makuza yari Prezida w’Inteko ishinga amategeko, ako kanama karakomeje Bartazar Bicamumpaka asimbuye Makuza.
Akanama kari kagize commission y’igenzura kayobowe na Isidore Nzeyimana, umubare w’abakagize ntiwigeze uhinduka, Bicamumpaka abaye Prezida w’inteko, ibyo bagenzuraga nabyo ntibyigeze bihinduka, abari bagize akanama kari gashinzwe kugenzura Leta, uwo mu majyaruguru wari muri ako kanama, yari umwe nawe w’i Byumba, Anaclet Ubarijoro.
Iyo ushaka kwandika ibintu bifite ireme, ntiwari gukutangaza uru rukozasoni, wari kubisoma mu gitabo cyanjye,n’ ahandi byaba biri cyangwa se ukabaza ababizi.
Umuntu wese yari afuite uburenganzira bwo gutora uko ashaka, yapfaga kutanyuranya n’amategeko yagengaga itora.
Inteko yemeje ko ubukonde bwemewe mu Ruhengeri na Gisenyi. Mu turere tw’igihugu hose, bize n’ikibazo cy’ibikingi n’inkungu. Icyo gihe nibwo bemeje ko ibikingi bitemewe mu gihugu hose.
Kugira ngo itegeko ryemerwe, baratora, icyo abenshi bemeje, akaba ari cyo gishyirwa mu bikorwa, niba nibuka neza, Abadepite bose bari 47, Ruhengeri yari ifite icyo gihe abadepite 5, Gisenyi ifite 4, bose hamwe bari 9, itegeko ryashyizweho n’abahagarariye Rubanda bari bagize inteko ishinga amategeko. Aha ndagirango mbibutse ko Abagogwe cg Abacocori (Abatutsi), kimwe n’Abanyago (Abatutsi), nabo ya Edit 1961, yemeje ko ari abakonde.
A.M. Sebatware yiyandikiye, anivugira kuri youtube ko President Kayibanda wari uzwiho ubushishozi n’ ubwitonzi bwinshi yamutumije saa cyenda z’ ijoro, imvururu za 1973 zirimbanyije, akamwita umugambanyi. Undi ibyo bintu byabayeho ni uwasomye Yezu ku wa kane mutagatifu.
Na none muri icyo gihe, mu nama Président Kayibanda abajije abari bashinzwe umutekano icyaburaga ngo umutekano ugaruke, Sebatware yashubije ko MDR-Parmehutu (saranganya mbonezamubano rya Gikirisitu ) ivuyeho byakunda.
Kayibanda avanywe ku Butegetsi, ajyanwa gufungirwa kwa Sebatware. (24 Dr Nkiko kuri Radio Ishakwe.)
Mbere yo kuba Ministre, Sebatware yabonye bourse muzari zahawe Leta, ajya gukarishya ubwenge i Burayi ajyanye na Félicien Kwigira, ukomoka i Gitarama. Kwigira yashinzwe kuyobora Prefecture, undi agirwa Ministre na President Kayibanda, ngo waba, yararondaga agatoteza abo mu Majyaruguru y’ Uburengerazuba.
A.S.-Alfonsi Munyandamutsa, biriya uvuga ko byavuzwe na NKiko, sinarinzi ko Nkiko yavuga amahomvu kariya kageni. Niba utamubeshyeye, uzamubwire ko yagucuritse. Ikindi kinyoma cy’urukoza soni, nukuvuga ngo Kayibanda yafungiwe iwanjye. Ibyo navuze kandi nkabyandika, nuko inkambi Prezida Kayibanda yabagamo muri ISAR Rwerere, Prezida Habyalimana akiri Ministre, yigeze kuharuhukira muri week end, rero yamwohereje aho yarazi, ntiyamwohereje iwanjye. Ikindi kimwe na benshi muri ba ministre ntitwari i Kigali, kuko twari twagiye muri Komini za cu gutegura amatora ya candidats dépites.
Biriya byo kubwira Prezida Kayibanda ngo kugira ng’umutekano ubeho ngo nukuvanaho MDR Parmehutu… Iyo nama yabereye he kandi ryari, yarimwo bande, ubusanzwe umuntu wavuga amagambure nkariya, abari aho nibo bamukanira urumukwiye. Kandi birumvikana ko atakomeza kuba muri Gouvernement. Nizere ko nabyo atari ibya Nkiko, byaba bibaye agahomamunwa, bene kiriya kinyoma bacyita icya Semuhanuka. Kiragayitse cyane, ku buryo n’umwana utangiye guca akenge adashobora kubyemera.
Ibi bya bourse ya njye na Félécien Kwigira, ni byo warose, niba atari inzozi, wabwira abazasoma iyi nyandiko, igihugu twagiye mo n’igihe twagendeye ?, none se wasobanura ibyo twagiye kwiga ? Njye ku giti cyanjye iyi bourse sinayigeze, biri n’amahire Kwigira aracyariho, nibawe yarayibonye, yagiyeyo wenyine cyangwa se n’abandi ntabarimo. Mu nyandiko yawe, hari aho wanditse ngo (KIRANYAGISHA.)
Mu by’ukuri, byavuzwe na Semuhanuka abibwira umuhungu we Muhanuka muri aya magambo : Ati mwana wanjye jyubeshya, kubeshya birakiza.
Muhanuka ajya hanze akoma akaruru cyane ataka, ise ahubuka vuba na bwangu, ati ubayiki mwana wanjye, komera ndaje. Ati dawe ndinanuye cyane nkubita umutwe ku ijuru, none urasandaye. Se ati mwana wanjye, uzabeshye ikindi, icyo kiranyagisha.
Nawe rero niba wahurutuye inyandiko ifite impapuro zirenga 30, wibwira ko uzabona inyungu zo gutesha abandi agaciro ubaharabika, utarebye neza, bishobora kuzakubera nka wa mutego mutindi wica nyirawo.
Ibyuhamya ko navuze ko Prezida Kayibanda yanga abaturage bo mu majyaruguru, ushobora kumbwira igihe nabivugiye n’aho nabivugiye ? Cyangwa se ukerekana aho nabyanditse.
Ibyo nanditse kandi nanubu nemera, ni ivanwa rya bamwe mu basilikare bakuru bakomokaga mu majyaruguru ku milimo yabo, bakimurirwa mu mashuli, mu byayi n’ahandi.
Munyandamutsa, hari ijambo wakunze kwisihingaho : Isaraganya mbonzeza mubano ya Gikristu, None se kwirukana abapadri bazize ubusa, kwambura Diyosezi Seminari yayo, ukayiha Abasirikare ngo aribo bayiyobora, nibyo wita imboneza mubano wa Gikristu.
A.M.- Nk’ uko Kayibanda yareberaga Rubanda, Déjemeppe yareberaga Kiliziya Gatolika. Kuri Sebatware, iyi miterere y’ ikibazo ntiyari ihagije ngo Kayibanda yumvikane na Dejemeppe bisanzwe ariko mu nyungu za Rubanda n’u Rwanda, abe yashishoreza Rubanda. Iyi myitegerereze igaragazwa na Sebatware yari imwe mu byo Kayibanda yitaga ibisigisigi bya Gihake na Gikolonize.
A.S.- Dore aha naho ubeshyeye Prezida Kayibanda, ibyo nanditse mu gitabo cyanjye, navuze ko nabonye liste iriho abantu benshi, b’abacuruzi, abahinde, abapakistani, abazungu cyane abapadiri nka les chanoines bo muri collège Christ-Roi i Nyanza, wari uziko ba bahutu cumi (10) bagiye gusobanura akarengane k’abahutu, bari babuze aho bacumbika, Chanoine Directeur wa Collège du Christ roi, akabagoboka, akabacumbikira muri Collège, naho se Padri Fraipont Ndagjimana, n’ibyiza yakoreye u Rwanda nka Gatagara yamamaye hose mu gihugu, ndetse no mu mahanga. Na Padiri Artur Déjemeppe washinze Caritas na école artisanale yaje kuvamo ETO. Sinavuze cyangwa ngo nandike ko yajyanye Kayibanda i Burayi, ahubwo ko yamuzamuye amujyana i Kabgayi, amushinga ibinyamakuru, Kurerera Imana, iki cyari ikinyamakuru cy’abarimu, Ami mu Gifaransa, cyane cyari kigenewe abize mu i seminari n’ishuri ry’indatwa rya Butare, Kinyamateka yabereye rédacteur en chef, kandi ubusanzwe cyarayoborwaga n’abapadiri b’abazungu n’ababatutsi.
Nagiraga ngo nkwibutse ko Kayibanda aho agereye i Kabgayi Kinyamateka yagize abasomyi benshi itari yarigeze igira narimwe, wibuke nanone ko ahanini ariyo yakinguriye rubanda kwibuka kurengera inyungu zayo. Kuri Dejemeppe, mu magambo make navuze ko yagiriye u Rwanda akamaro. Icyo nasabye Prezida ko byaruta ho kuba byiza yumvikanye n’abasenyeri, bakabwira abapadiri babo, bakajya muri konji, ariko ntibagaruke. Kuri Dejemeppe Kayibanda yarabikoze, Imana ishimwe.. Ushaka kumenya neza azasome uko nabyanditse mu gitabo cyanjye.
A.M.- Ministre Sebatware yagiranye imibonano na Wright, wari uhagarariye HCR mu Rwanda. Kuki adasobanurira Abanyarwanda ikibazo cy’ Abahindi n’Abapakistanais, uko bavuye muri Ouganda, uko bavuye mu Rwanda nyuma ya putsch ari Prefet wa Kigali, icyatumye hari abari mu Rwanda bakirukanwa bivuye mu nkiko? Abisobanuye ariko, igipirizo cy’ ikinyoma cy’ icyaha cya nationalisation y’ ubukomunisti cyarezwe Kayibanda cyasandara ! Umunyarwanda akamenya uko inyungu za Rubanda zaguye mu matsa zizira irari rizira gitangira.
Nyakwigendera Ministre w’ Ubutegetsi bw’ i Gihugu (bwonyine), Seth Sendashonga mu gihe cy’ umwaka umwe yanditse amabaruwa 720 atabariza Rubanda yahohoterwaga ikanicwa na FPR, ishyaka yari abereye umuyoboke.
A.S. Kagire inkuru, biriya byo kurega Prezida Kayibanda kuba umukomunisti no kwambura abantu ibntu byabo (natonalisation), wabisomye mukihe gitabo, bitihi se, wabyumvanye nde, hehe kandi ryari ? Aho byaba byaravugiwe, jye sinari mpari, uzabibaze abo wabyumvanye, bitihi se, uzasubire kuwabikubwiye, agusobanurire aho yabivanye.
Ikibazo cy’abahindi n’abirukanywe mu Bugande no mu Rwanda bamaze gucirwa imanza, iyo biba ngombwa byari gutangazwa na Ministère yari ishinzwe Amatangazo ya Leta, icyo kibazo cyarabayeho cyangwa se kitarabayeho, nticyarebaga Préfet kuko cyari mu rwego rw’igihugu. Abaziyatike baje mu Rwanda, birukanywe mu Buganda, baje arabacuruzi bo mu rwego rwohejuru, ntibaje basaba ubuhungiro, ahubwo basabaga kwemererwa gucuruza. Kugira ngo babone ibya ngombwa byose, dossier yerekeye icyo buri wese ashaka gukora, yagombaga kwemerwa na ministère ishinzwe ibyerekeranye nibyo ashaka gukora, byamara gutungana, akabona impapuro zimwemerera kuba mu Rwanda.
Ibyerekeye amabaruwa 720, Ministre Seth Sendashonga yanditse, ndetse amaherezo akayazira, Munyandamutsa uravuga ngo kuki ntanditse nibura kimwe cya gatatu cyayo nibuze. Rero Munyandamutsa, iyusoma igitabo cyanjye ufite ubushake bwo kumenya ibirimo no kubibwira abandi utiganye Semuhanuka kubera impamvu zawe bwite, ntiwari kwibaza icyo kibazo. Warikubona amabaruwa nanditse, ariyo yaturutseho ibyo wita ubugambanyi, siko nabyanditse kuko atariko byavuzwe. Ku nyandiko unyishyuza nanditse, ushaka kubimenya azabyisomere mu gitabo cyanjye. Cyangwa se mu magambo avunaguye, kuri radio Inkingi y’amahoro.
A.M. Amashyaka n’impuzamashyaka bakwiye kandi no kwiga uko hazajya ho itegeko ritegeka abanyapolitike mu gihe bari mu kazi ka Rubanda, komeka »logo » cg »auto-collant » z’ ababari inyuma batari Rubanda. Ibyo byaca amazimwe. Nk’ iyo, Habyarimana ajya kuba yarazaga mu nama yambaye za logo za Micombero, Simbananiye, Franc-maçons loge belge, abategetsi gakondo, cg Sebatware akaza nawe yambaye ize, impaka zari koroha, imiti y’ ibibazo byariho ikaboneka vuba aho gucengana.
A.S. Maze rero Alfonsi Munyandamutsa, nasanze waba usoma Bibiliya, mboneyeho kukwibutsa ko mbere yo kureba igitotsi kiri mu jisho rya muggenzi wawe, jyubanza gutokora umugogo uri mu ryawe.
Uzabanze umenye neza izo ugomba kwambara n’igihe ugomba kuzambarira, ubone ubugira inama abandi.
GIRA AMAHORO Y’IMANA.
André Sebatware
Bruxelles, kuri 18/05/2018.
Ukuli-niyo-ciment-yubumwe-bwumutamenwa
[Inyandiko ya Alphonse Munyandamutsa]